SELEPAS ZAHIRKAN TAK SETUJU DENGAN DARURAT, UMNO MAHU TUNGGU APA LAGI DALAM KERAJAAN?

Baik secara langsung atau tidak langsung, tindakan Setiausaha Agung UMNO, Ahmad Maslan mengutus surat kepada semua Ahli Parlimen parti itu untuk meminta persetujuan mereka bagi menggesa Yang Dipertuan Agong memanggil sidang khas Parlimen adalah tanda penolakan UMNO terhadap perisytiharan darurat.
Oleh kerana Ahmad Maslan adalah Setiausaha Agung yang tertakluk kepada arahan Presiden UMNO dalam bidang tugasnya, sudah tentu surat yang dihantarnya itu adalah atas arahan Ahmad Zahid Hamidi.
Tidak mungkin Ahmad Maslan berani menghantar surat kepada semua Ahli Parlimen UMNO dalam isu darurat ini semata-mata atas pertimbangan dirinya sendiri tanpa dipersetujui atau merujuk kepada Zahid Hamidi.
Dengan itu, bolehlah disimpulkan surat kepada Ahli Parlimen yang diutus Ahmad Maslan itu adalah permintaan rasmi daripada UMNO melalui keputusan yang dibuat atau dipersetujui oleh Zahid Hamidi selaku Presiden UMNO.
Dalam erti kata lain, pendirian UMNO dalam isu darurat ini adalah senada dengan Ahli Parlimen blok pembangkang yang turut tidak setuju dengan perlaksanaannya yang dikuatkuasakan sehingga 1 Ogos depan.
Bagaimanapun, haruslah difahami bahawa penolakan itu bukan bererti UMNO menolak proklamasi darurat oleh Agong, tetapi cuma menolak nasihat yang diberikan oleh Muhyiddin Yassin dan kerajaan kepada Agong tentang keperluan darurat itu dilaksanakan.
Sebab itulah, persetujuan diminta daripada Ahli-Ahli Parlimen UMNO untuk menggesa Agong memanggil sidang khas Parlimen bagi membincangkan berkenaan darurat tersebut.
Barangkali, sama seperti blok pembangkang, UMNO juga berpendapat, perlaksanaan PKP yang kini dikuatkuasakan ke seluruh negara, kecuali Sarawak, sudah memadai untuk mengawal dan membendung Covid19 tanpa keperluan kepada darurat diisytiharkan.
Darurat diusulkan cadangannya kepada Agong setelah Muhyiddin semakin ditolak dan kian hilang sokongan Ahli-Ahli Parlimen dianggap lebih bersifat politik berbanding untuk mengawal Covid19.
Wujudnya surat Ahmad Maslan kepada Ahli-Ahli Parlimen UMNO itu didedahkan oleh Annuar Musa melalui media sosialnya hari ini sambil menyatakan bahawa beliau tidak setuju dengan permintaan tersebut serta menganggapnya sebagai penderhakaan kepada Agong.
Bekas Setiausaha Agung BN yang dipecat itu turut “menyekolahkan” Ahmad dalam jawapan panjang lebarnya berkaitan darurat dalam konteks Perlembagaan Persekutuan.
Timbalan Speaker Parlimen, Azalina Othman Said turut menolak surat Ahmad Maslan yang menggesa perlunya diadakan sidang khas Parlimen membincangkan isu darurat itu.
Beranggapan bahawa kebarangkalian untuk Agong memanggil sidang khas Parlimen atau membatalkan proklamasi darurat adalah sangat tipis, Azalina berkata, beliau menolak dan tidak bersetuju dengan permintaan yang dipohon oleh Ahmad itu.
Setakat ini, hanya dua Ahli Parlimen berkenaan saja yang menolak surat Ahmad Maslan itu, manakala yang lain-lain belum kedengaran lagi respon mereka.
Apa yang nyata, sebagai rakan kongsi dalam kerajaan PN, walaupun diberi banyak ketidakadilan, tekanan serta pembulian, UMNO ketika ini jelas semakin tidak senada serta berbeza dengan pendirian kerajaan.
Menggesa sidang khas Parlimen ini dilihat langkah susulan UMNO selepas majoriti bahagian-bahagian sebelum ini sepakat meluluskan usul memutuskan hubungan dengan Bersatu dalam PRU15 akan datang.
Kata putus berhubung usul tersebut dijangka dimuktamadkan dalam Perhimpunan Agung UMNO, 31 Januari ini, tetapi ditangguhkan ke suatu tarikh lain berikutan PKP dan darurat yang sedang dikuatkuasakan.
Lantaran semakin jelas berbeza pendirian dengan kerajaan dan Muhyiddin, apa sebenarnya yang membuatkan UMNO masih tercongok lagi berada dalam kerajaan?
Kenapa tidak terus keluar saja dan jatuhkan Muhyiddin dengan segera?
UMNO mahu tunggu apa lagi?
(Shahbudindotcom 19/01/2021)

4

7

votes
Article Rating
Kongsikan artikel ini


AGONG DAN PERLEMBAGAAN

Tamrin Tun Ghafar
Khamis – 21/01/21
( 1 – 22 )
1. Thomas Sowell, seorang Ahli Akademik di salah sebuah Universiti Terkemuka di Amerika Syarikat pernah menyuarakan pendanganya berhubung politik :
” Politics Is The Art
Of Making
Your Self Desires
Seem Like
The National
Interest ”
ATAU
“Politik Adalah
Seni Menjadikan
Kepentingan Diri
Seolah – Olah
Mencerminkan
Ia Adalah Bagi
Kepentingan
Rakyat Dan
Negara”
2. Jika tidak ada sebarang PENAFIAN oleh Pejabat Perdana Menteri atau PMO maka apa yang dikatakan oleh salah seorang pegawai Muhyiddin bahawa Perisytiharaan Darurat itu adalah bagi KEPENTINGAN POLITIK Muhyiddin adalah BENAR.
3. Sebenarnya rakyat sudah LALI dengan sikap PEMBOHONGAN dan PENGECUT Muhyiddin yang membisu dan memekakkan telinga seperti burung kasawari membenamkan kepala ke dalam pasir apabila berhadapan dengan perkara – perkara yang tak boleh dijawab seperti TAKUT MENJAWAB CABARAN SAYA DI MAHKAMAH dalam kes hubungan seks beliau dengan Nika Gee yang ketika itu MASIH bersuami.
4. Sejak RAMPASAN KUASA pada bulan Februari 2020, TIDAK ada satu perancangan ekonomi jangka panjang yang boleh dibanggakan; yang dipersembahkan ialah bantuan jangka pendek atau sementara kepada Makcik Kiah, itu pun telah diperbetulkan oleh Menteri Kewangaannya selain dari bacaan doa bagi menutup KEKOTORAN yang dilakukannya.
5. Kini banyak kilang pembuatan dan industri lain ditutup dan berpindah ke Indonesia menyebabkan jumlah pengangguran meningkat, walaupun Azmin, Menteri Perdagangan Antarabangsa dan Industri mengatakan ekonomi negara kukuh dan masih banyak Pelabur Asing (Foreign Direct Investment) datang melabur di sini.
6. Nasihat saya hentikan tabiat membohongi rakyat jika tidak mahu dihumban pada Pilihanraya Umum akan datang.
7. Perlu diulangi lagi bahawa Sistem Pemerintahan Negara yang TELAH DIPERSETUJUI oleh semua pihak dan DIGUNAPAKAI berhubung kedudukan Raja – Raja Melayu sejak MERDEKA 64 tahun lalu:
RAJA
BERPELEMBAGAAN
bukun
RAJA MUTLAK
atau
CONSTITUIONAL
MONARCH
not
ABSOLUTE
MONARCH
8. Dalam lain perkataan PERLEMBAGAAN NEGARA ADALAH SUPREME atau YANG TERATAS SEKALI, justeru semua pihak sama ada rakyat negara ini termasuk orang asing, Agong, Raja-Raja, Perdana Menteri mahu pun penyapu sampah di tepi jalan MESTI dan WAJIB akur dan menghormatinya.
9. Rakyat tidak mempersoalkan kuasa dan tindakan Agong berhubung PERISYTIHARAAN DARURAT yang diumumkan namun ingin mengingatkan SUMPAH yang dilafazkan semasa mengambil alih jawatan Yang Di Pertuan Agong :
” Kami ……ibni …… Yang Di Pertuan Agong Bagi Malaysia BERSUMPAH Dengan Melafazkan
WALLAHI ; WABILLAHI ; WATALLAHI
Maka Dengan Lafaz Ini Berikrarlah Kami Dengan Sesungguhnya Dan Dengan Sebenarnya MENGAKU Akan Taat Setia Pada Menjalankan Dengan ADILnya Pemerintahan Bagi Malaysia Dengan Mengikut Sebagaimana Undang – Undang dan PERLEMBAGAAN Yang Telah DiSah Dan DiMasyhurkan Dan Yang Akan DiSah Dan DiMasyurkan Di Masa Hadapan Ini. Dan Lagi Kami Berikrar Mengaku Dengan Sesungguh Dan Dengan Sebenarnya Memelihara Pada Setiap Masa Agama Islam Dan Berdiri Tetap Di Atas Pemerintahan Yang ADIL Dan Aman Di Dalam Negeri.
10. Sebenarnya rakyat TIDAK MENCABAR tindakan Agong namun ramai berpendapat Perisytiharaan Darurat itu TIDAK bertepatan dengan Perkara 150 (1 ) dan ( 2 ) Perlembagaan.
11. Perkara 150 ( 1 ) –
‘ Jika Yang Di Pertuan Agong berpuas hati bahawa suatu darurat besar SEDANG BERLAKU yang menyebabkan Keselamatan atau Kehidupan Ekonomi, atau Ketenteraman Awam di dalam Persekutuan atau mana – mana bahagiannya terancam , maka YDP Agong BOLEH mengeluarkan suatu Proklamasi Darurat dengan membuat dalamnya suatu Perisytiharan yang bermaksud sedemikian.”
11. Perkara 150 ( 2 ) –
‘ Proklamasi Darurat di bawah Fasal ( 1 ) BOLEH dikeluarkan SEBELUM SEBENARNYA BERLAKU kejadian yang mengancam Keselamatan, atau Kehidupan Ekonomi, atau Ketenteraman Awam di dalam Persekutuan atau mana – mana bahagiannya jika YDP Agong berpuas hati bahawa kejadian sedemikian hampir benar berlaku.
12. Persoalan yang berbangkit ialah:
i. Apakah BOLEH YDP Agong menerimapakai NASIHAT seorang Perdana Menteri yang HILANG sokongan Ahli Parlimen atau Wakil Rakyat?
ii. Amat Penting memahami
PERKARA 43 ( 2 ) ( a ) iaitu :
YDP Agong hendaklah terlebih dahulu melantik sebagai Perdana Menteri untuk mempengurusikan Jemaah Menteri seorang Ahli Dewan Rakyat yang pada HEMATnya mungkin MENDAPAT KEPERCAYAAN MAJORITI Ahli Dewan Rakyat itu.
iii. PERKARA 43 ( 4 ) :
JIKA PERDANA MENTERI TIDAK LAGI MENDAPAT KEPERCAYAAN MAJORITI Ahli Dewan Rakyat, maka Perdana Menteri HENDAKLAH MELETAKKAN JAWATAN Jemaah Menteri melainkan atas permintaannya Parlimen dibubarkan oleh YDP Agong.
iv. Apakah tidak mustahil mengadakan Piliharaya Umum dalam keadaan penuluaran COVID ini boleh MEMBURUKAN keadaan kesihatan seperti yang pernah berlaku sewaktu Pilihanraya Negeri Sabah beberapa bulan lepas.
v. Apakah TIDAK MUSTAHIL Proklamasi Darurat itu SEBENARNYA lebih kepada kepentingan diri Muhyiddin apabila Parlimen dan aktiviti politik digantung sehingga Ogos 2020?
vi. Salahguna kuasa dan rasuah PASTI akan terus meningkat tambah lagi apabila Parlimen digantumg – mereka boleh buat apa sahaja sesuka hati sedangkan rakyat terus ikat perut akibat harga barang makan dan keperluan harian terus MENINGKAT.
13. Muhyiddin SUDAH pun HILANG SOKONGAN DAN KEPERCAYAAN, justeru Agong PERLU
MEMPERTIMBANG SEMULA beliau sebagai Perdana Menteri dan Perisytiharan Darurat.
14. Jika sebelum ini 3 Ahli Parlimen Kerajaan yang telah disahkan POSITIF COVID 19 diarak masuk Parlimen dengan memakai PAKAIAN KHAS ( PPE ) COVID 19 semata – mata untuk mengundi menyokong Kerajaan dan pada masa yang sama semua Ahli Dewan patuh kepada SEMUA syarat yang diperintah termasuk PENGASINGAN diri dengan setiap Ahli Dewan dipisahkan oleh kotak cermin, maka APA PERLUNYA Parlimen digantung?
15. Sebenarnya penggantungan Persidangan Parlimen dilakukan bagi MENGGELAKKAN UNDI TIDAK PERCAYA terhadap Muhyiddin.
16. Ada kemungkinan besar majoriti Perwakilan UMNO AKAN mengundi MENARIK sokongan terhadap Muhyiddin, justeru semua aktiviti politik TIDAK DIBENARKAN.
17. Mengapa Kompleks Beli Belah, Pasaraya dan Tadika boleh dibuka sedangkan Parlimen yang hanya mempunyai 220 Ahli TIDAK DIBENARKAN; bukankah ia satu tindakan yang tak masuk akal?
18. Diharapkan Agong dan Raja – Raja Melayu yang telah memberi persetujuan mengenai Perisytiharan Darurat ini MENIMBANG SEMULA keputusan tersebut, lagi pun ia lebih kepada MENYUSAHKAN rakyat terutama aktiviti ekonomi harian yang bertentangan dengan SYARAT-SYARAT Deklarasi Darurat seperti yang TERMAKTUB dalam Perlembagaan.
19. Kita berbangga Agong dan Raja-Raja Melayu TIDAK BOLEH DIBELI atau TIDAK TERMASUK dalam kalangan ‘Scheme of Things’ yang dilakukan Muhyiddin kepada Ahli-Ahli Parlimen bagi mengukuhkan jawatannya.
20. Kita bersyukur kerana rakyat hari ini masih mencintai dan menghormati Raja – Raja, tidak seperti sejarah Melaka di mana seperti Sultan ditikam mati akibat kezaliman terhadap isteri Megat Seri Rama, Laksamana Bentan yang begitu setia dan berakhir dengan kemarahan,
begitu juga apa yang berlaku terhadap Marie Antionette, Raja Perancis yang terakhir selepas rakyat bertindak ekoran kelaparan berlaku dalam tahun 1793.
21. Adalah lebih sempurna jika Yang Dipertuan Agong bertindak seperti SUMPAH yang dilafazkan dengan MENDENGAR sendiri pandangn Tun Dr. Mahathir Mohamad, Tengku Razaleigh Hamzah dan Anwar Ibrahim kerana mereka ini terlibat secara terus dalam apa yang sedang berlaku; jika tidak bantahan demi bantahan akan berterusan.
22. TERSERAH KEPADA MAJLIS PEGUAM (Bar Council) dan PAKAR-PAKAR PERLEMBAGAAN DUDUK BERSAMA MENGKAJI DAN MENGHANTAR RUMUSAN MEREKA KEPADA YDP AGONG.
Wassalam
Terima Kasih.

5

7

votes
Article Rating
Kongsikan artikel ini


JIKA ZAHID HAMIDI TERLALU LAMBAT BERTINDAK, SEPERTI NAJIB DULU MELAMBAT2KAN TARIKH PRU14, UMNO AKAN KECUNDANG KALI KEDUA

Jika kita perhatikan, salah satu sebab UMNO kalah dan gagal mengekalkan kuasa dalam PRU14 lalu ialah kerana Najib Razak ketika itu agak berlengah-lengah dan lambat membubarkan Parlimen.
Tun Mahathir Mohamad mula menarik sokongan terhadap Najib pada Ogos 2014, beliau keluar UMNO pada Februari 2016, melancarkan gerakan selamatkan Malaysia melalui Deklarasi Rakyat pada Mac 2016, memulakan langkah berbaik dengan Anwar Ibrahim dengan mengunjungi bekas musuh politiknya itu di mahkamah pada September 2016, mengumumkan penubuhan Bersatu pada September 2016 dan diluluskan pendaftarannya pada Januari 2017 serta kemudian mengumumkan pendaftaran PH sebagai gabungan rasmi pembangkang untuk berlawan dengan BN pada Februari 2018.
Bagaimanapun, sehinggalah PRU14 diadakan pada 9 Mei 2018, PH gagal mendapat kelulusan pendaftarannya.
Untuk itu, PH akhirnya membuat keputusan untuk menggunakan logo PKR bagi semua calonnya dalam PRU14.
Hanya apabila PH berjaya memenangi PRU14 menewaskan BN dan Tun Mahathir mengangkat sumpah sebagai Perdana Menteri pada 10 Mei, barulah PH beroleh status pendaftaran yang sah daripada Pendaftar Pertubuhan atau RoS pada 16 Mei 2018.
Berdepan pelbagai masalah untuk mengukuhkan Bersatu selepas ia diluluskan, sementara PH yang sehingga ke detik pembuanfan undi PRU14 gagal didaftarkan, Tun Mahathir selaku Pengerusi PH ketika itu mengatakan, mereka ada cara untuk bertanding dalam pilihanraya sekiranya PH tidak diberi kelulusan.
Ketika itu, sudah timbul ura-ura bahawa PH akan menggunakan logo salah satu parti dalam gabungan tersebut sebagai pilihan agar hanya satu simbol digunakan untuk mengelakkan kekeliruan di kalangan pengundi, selain untuk memperlihatkan kesepakatan menumbangkan BN.
Persetujuan menggunakan logo PKR kemudian diumumkan menjelang saat-saat akhir PRU14 diadakan.
Sebelum persetujuan berkaitan logo itu dicapai, PH turut berdepan masalah lain yang bukan sedikit, terutama dari segi pembahagian kerusi.
Untuk menyelesaikan masalah pembahagian kerusi ketika itu, selain banyak perundingan terpaksa dilakukan oleh Tun Mahathir bersama pemimpin utama PH, beliau juga telah menghantar orang kanannya, Tun Daim Zainuddin untuk berunding dengan Anwar di Penjara Sungai Buloh sebanyak enam kali.
Bagi tujuan tersebut, Tun Daim terpaksa memperbaharui semula lesen gumannya yang telah lama mati lantaran kesibukan sebagai menteri dan menjalankan perniagaan sebelum itu.
Matlamat PH ialah mesti bertembung satu lawan satu antara PH dengan BN, sambil logo yang seragam sebagai kewajipan.
Isu calon Perdana Menteri PH juga turut berdepan masalah sehingga suatu ketika menyebabkan Tun Mahathir merajuk melarikan diri ke London, sebelum kemudiannya dipujuk oleh Nurul Izzah Anwar yang berkunjung ke sana.
Walaupun Pas ketika itu cuba membuat kacau, kononnya ingin menjadi kuasa ketiga dengan bertanding bersendirian, tetapi niat sebenarnya ialah untuk memberi kelebihan kepada BN, kemenangan PRU14 akhirnya memihak kepada PH.
Pendek kata, antara Februari 2016 iaitu ketika Tun Mahathir keluar UMNO sehinggalah 9 Mei 2018, ia adalah detik yang sibuk, penuh ketidaktentuan dan bagai bermain dengan bayang-bayang bagi PH.
Meski disedari ketika itu UMNO dan BN juga berdepan banyak masalah dan sokongan rakyat yang kadangkala mencemaskan, terutama berkaitan skandal 1MDB, salah satu kesilapan besar Najib ialah menangguh-nangguhkan tarikh membubarkan Parlimen sehingga ke penghujung tempoh.
PRU13 pada 2013 diadakan pada 5 Mei dan ini bermakna PRU14 pada 2018 yang diadakan 9 Mei genap-genap tempoh matangnya lima tahun.
Bayangkan jika Najib membubarkan Parlimen pada penghujung 2016 atau 2017 di mana pada ketika itu PH masih bercelaru, pembahagian kerusi belum lagi selesai dan penggunaan satu logo belum dimuktamadkan, pasti sukar sekali untuk BN ditumbangkan.
Tetapi, apabila Najib melewatkan PRU sehingga ke saat akhir tempoh matangnya, ia dengan sendirinya memberi masa kepada PH menyelesaikan semua perkara secara perlahan-lahan dan satu demi satu.
Sekarang, UMNO dan BN sekali berdepan situasi yang hampir sama, walaupun dalam kedaaan sudah kehilangan kuasa.
UMNO secara umummya sedar bahawa Bersatu ingin menelan mereka bagi mengekalkan parti itu di puncak kuasa, seterusnya untuk memastikan Muhyiddin, Geng Hamzah Zainuddin dan Kumpulan Azmin Ali terus dengan jawatan masing-masing selepas PRU akan datang.
Lantaran itu dan demi masa depan UMNO, telah dipersetujui di peringkat bahagian-bahagian baru-baru ini agar dikemukakan usul memutuskan hubungan dengan Bersatu dan seterusnya mendesak PRU diadakan segera.
Usul tersebut disepakati majoriti UMNO bahagian-bahagian dan diluluskan oleh mesyuarat MT pada 6 Januari lalu, tapi kemudian dianjakkan untuk dimuktamadkan dalam Perhimpunan Agung UMNO pada 31 Januari.
Oleh kerana Muhyiddin sedar 31 Januari itu mungkin “tarikh mati” baginya yang mungkin disusuli dengan keputusan Ahli-Ahli Parlimen UMNO keluar daripada kerajaan, dengan bantuan virus Covid19 yang belum hilang, di samping tempoh masa diberikan oleh UMNO untuk menikam, maka bukan setakat PKP dikuatkuasakan, malah darurat turut dilaksanakan.
Sudahnya, Perhimpunan Agung UMNO 31 Januari ini terpaksa ditangguhkan yang membuatkan tindakan untuk memuktamadkan putus hubungan dengan Bersatu dan keluar daripada kerajaan PN jadi tertangguh tanpa ketahuan.
Apakah sebab semua ini berlaku?
Sekali lagi, ia adalah disebabkan UMNO lambat, lembab dan terhegeh-hegeh dalam membuat keputusan untuk putus hubungan dengan Bersatu, menarik sokongan dan keluar daripada kerajaan PN, walaupun sudah berdentum-dentum luahan tidak puas hati dan kecewa terhadap Muhyiddin dilaungkan.
Dengan lambat, perlahan bertindak dan terhegeh-hegeh itu telah memberi ruang dan masa kepada Muhyiddin melakukan tindak balas serta persiapan mempertahankan diri bagi mengekalkan lagi kuasanya.
Bukankah jika selepas majoriti UMNO bahagian-bahagian meluluskan usul putus hubungan dengan Bersatu dalam mesyuaratnya yang diadakan antara 1-3 Januari, MT UMNO pada 6 Januari kemudiannya terus bertindak menarik sokongan dan keluar daripada kerajaan PN, Muhyiddin ketika ini sudah pun tumbang dan masa depan UMNO dengan sendirinya sudah boleh diselamatkan?
Begitu juga, selepas Ahmad Jazlan Yaakob mengumumkan penarikan sokongannya yang kemudian disusuli oleh Nazri Aziz, kenapa selepas itu senyap semuanya?
Kenapa tidak dilakukan secara beramai-ramai atau sekurang-kurangnya lima enam orang Ahli Parlimen UMNO menarik sokongan?
Seriuskah pemimpin UMNO ini mahu memastikan kelangsungan serta masa depan parti atau masing-masing lebih memikirkan untuk membuncitkan perut sendiri?
Meskipun dalam tempoh PKP dan darurat masih lagi berkuatkuasa, hakikatnya belum terlambat untuk Zahid Hamidi dan pemimpinnya bertindak untuk menyelamatkan masa depan UMNO daripada ditelan oleh Bersatu.
Ruang masih lagi terbuka kerana PKP dan darurat, di sebalik Parlimen digantung dan PRU tidak boleh diadakan, ia bagaimanapun tidak menghalang untuk Muhyiddin daripada dijatuhkan dan sebuah kerajaan baru yang lain ditubuhkan.
Cumanya, Zahid Hamidi harus mengambil iktibar dengan tidak mengulangi sejarah kelambatan bertindak yang dilakukan Najib menjelang PRU14 dahulu kerana jika itu yang dilakukan, UMNO pasti dikecundangkan sekali lagi.
Jika sudah ada ketetapan, keputusan harus dilakukan segera dan secara mengejut, tak kira melalui serangan waktu subuh atau senja.
Yang lebih malang, kalau tewas sekali lagi kali ini yang disebabkan lambat bertindak, UMNO bukan saja tidak mungkin mampu bangkit semula untuk kembali dominan dalam menguasai kerajaan, namanya pun tak mustahil bakal tersimpan di muzium sebagai kenang-kenangan generasi akan datang, bukan lagi merupakan wadah sebuah perjuangan.
(Shahbudindotcom 20/01/2021)

5

7

votes
Article Rating
Kongsikan artikel ini


ANWAR KINI SAH ADA MAJORITI….

Semalam, Presiden PKR, Anwar Ibrahim berkata, majoriti Ahli Parlimen sudah mengutus warkah kepada Yang Dipertuan Agong bagi memohon perkenan baginda agar mengugurkan pengisytiharan darurat.
Menurut Anwar yang juga Ketua Pembangkang , warkah tersebut bukan untuk membantah kuasa Agong sebaliknya untuk merayu ihsan serta kebijaksanaan baginda bagi mengkaji semula alasan dikemukakan oleh Perdana Menteri Muhyiddin Yassin berhubung nasihat perisytiharan darurat itu.
“Ya benar, sekarang ini Ahli Parlimen yang menulis warkah kepada Agong itu sudah mencecah lebih dari majoriti.
“Ia bukan membantah, tetapi merayu ihsan dan kebijaksanaan Agong untuk menimbang, melihat semula dan mengkaji alasan dibawa oleh Perdana Menteri yang tidak munasabah dan tidak cukup kuat.
“Jadi, kita mohon Agong untuk menimbang dan kita terima keputusan serta kebijaksanaan baginda.
“Surat kepada Agong itu telah dihantar kelmarin (Selasa)” katanya dalam sidang media secara dalam talian melalui Facebooknya.
Tambah Anwar lagi, tidak timbul soal Ahli Parlimen menderhaka kepada Yang di-Pertuan Agong dalam tindakan mereka mengutus warkah itu sebagaimana didakwa sesetengah pihak.
Ini kerana, tegas beliau, warkah itu semata-mata bagi menyampaikan hujah Ahli-Ahli Parlimen mengenai pengisytiharan darurat yang dikuatkuasakan ketika ini atas nasihat yang dilihat salah oleh Perdana Menteri kepada Agong.
Sementara itu, Ahli Parlimen Pasir Salak merangkap Pengarah Pilihanraya UMNO menjelaskan, mengutus surat kepada Agong bukannya satu bentuk penderhakaan seperti didakwa bekas Setiausaha Agung BN, Annuar Musa.
Beliau sebaliknya berkata, langkah diambil itu adalah berdasarkan kepada peruntukan undang-undang yang ada.
“Saya sokong tindalan Presiden UMNO. Tidak ada salahnya mengutus surat pada Agong.
“Utus surat pada Agong bukan satu penderhakaan seperti tuduhan Annuar.
“Masa dia (Annuar) muda, dia yang bantai institusi raja. Kita dalam UMNO jaga kedaulatan Raja-Raja,” tambahnya lagi.
Apakah yang paling mudah untuk difahami daripada kenyataan Anwar bahawa majoriti Ahli Parlimen sudah mengutus surat kepada Agong itu?
Ia dengan jelas menunjukkan bahawa Anwar sudah ada sokongan majoriti daripada Ahli-Ahli Parlimen di belakangnya.
Ini sekaligus mengesahkan sekali lagi bahawa Muhyiddin sudah kehilangan atau tiada lagi sokongan majoriti Ahli-Ahli Parlimen yang menyokongnya.
Dengan itu, bukan saja nasihat Muhyiddin kepada Agong ketika beliau mencadangkan darurat dilaksanakan sebelum ini boleh dipertikaikan, malah berdasarkan surat daripada majoriti Ahli-Ahli Parlimen yang sudah sampai ke Istana Negara sejak Selasa lalu bagi memohon ihsan dan pertimbangan baginda mengkajinya semula darurat itu, ia dengan sendirinya menunjukkan kedudukan Perdana Menteri sudah menjadi minoriti.
Untuk itu, sangat-sangatlah diharapkan pertimbangan serta kebijaksanaan Agong untuk menyelesaikan segera kemelut politik dalam negara ini daripada terus berpanjangan.
Selagi pihak yang tiada sokongan majoriti atau sudah jadi minoriti terus dibenarkan berkuasa, selagi itulah ketidaktentuan dan kecelaruan tidak akan berkesudahan.
Daulat Tuanku.
(Shahbudindotcom 21/01/2021)

4

14

votes
Article Rating
Kongsikan artikel ini


MUHYIDDIN HARUS BUANG EGO, FIKIR MASA DEPAN NEGARA DAN JANGAN SAMPAI NASIB TRUMP MENIMPA DIRINYA

Kedudukan Muhyiddin Yassin sebagai Perdana Menteri yang tiada lagi sokongan majoriti bukan suatu perkara rahsia, malah semakin difahami serta diakui oleh pelbagai kelompok masyarakat negara ini.
Menangguh-nangguh sidang Parlimen, takut membenarkan usul undi tidak percaya atau usul percaya, melambakkan jawatan sebagai habuan kepada Ahli-Ahli Parlimen dan terakhir, menasihatkan Agong untuk menguatkuasakan darurat selepas UMNO meluluskan usul putus hubungan dengan Bersatu dan diikuti dengan seorang demi seorang Ahli Parlimen menarik sokongan, ini adalah realiti kedudukannya yang sudah jadi minoriti.
Perdana Menteri yang ada sokongan majoritinya tidak mungkin melakukan semua perkara di atas, terutama mencadangkan darurat di ketika tiada rusuhan kaum, tiada huru-hara politik dan tidak ada sebarang ancaman yang boleh menggugat keselamatan negara berlaku di depan mata.
Darurat ini tidak lain kerana Muhyiddin sendiri sedang darurat untuk mempertahankan kuasa politik melalui pengkhianatan yang belum pun setahun usianya, di tambah UMNO yang merupakan blok terbesar dalam kerajaan PN dijangka memuktamadkan putus hubungan dengan Bersatu dalam Perhimpunan Agungnya, 31 Januari ini.
Berikutan darurat, di samping PKP yang dilanjutkan lagi sehingga 4 Februari, UMNO akhirnya terpaksa menangguhkan Perhimpunan Agungnya ke tarikh lain yang belum lagi ditentukan.
Dengan itu, sekurang-kurangnya sehingga 31 Januari ini, boleh dikata selamatlah Muhyiddin daripada diberikan talak oleh UMNO.
Tetapi, dengan UMNO sudah meluluskan usul putus hubungan dengan Bersatu, di samping tiga Ahli Parlimen UMNO – Tengku Razaleigh Hamzah, Ahmad Jazlan Yaakob dan Nazri Aziz – telah menarik sokongan, disertai pengakuan Anwar Ibrahim semalam bahawa majoriti Ahli-Ahli Parlimen turut mengutus surat kepada Agong memohon ihsan serta pertimbangan baginda agar mengkaji semula alasan Perdana Menteri bagi menguatkuasakan darurat itu, Muhyiddin sepatutnya berlapang dada serta segera membuang ego besar dalam dirinya.
Bila hilang sokongan, langkah demokrasi yang terpuji dan sewajarnya ialah meletakkan jawatan tanpa bertangguh lagi.
Dalam keadaan dirinya tiada lagi sokongan di Parlimen, Muhyiddin sebenarnya juga semakin dijauhi serta tidak lagi disokong oleh majoriti rakyat.
Tanyalah rakyat kelompok mana sekali pun di negara ini, tidak sukar untuk mendapati bahawa lebih ramai yang menolak serta membenci berbanding menyokongnya.
Di ruangan komen laman sosial Muhyiddin sendiri, jika diperhati, lebih 90 peratus daripadanya penuh dengan kecaman dan kata-kata yang menyakitkan terhadapnya.
Berbanding Najib Razak di tahun-tahun terakhir sebelum kejatuhannya, penolakan yang menandakan kebencian netizen terhadap Muhyiddin ternampak jauh lebih parah lagi.
Kenapa semua ini berlaku?
Rata-rata rakyat melihat Muhyiddin sebagai pemimpin yang hipokrit, cakap tak serupa serta tidak serius membantu rakyat, terutama di ketika ramai yang sedang susah dan sempit hidupnya sewaktu PKP dan darurat ini.
Beliau sering bercakap mengutamakan rakyat dan tidak suka berpolitik, tetapi perlakuannya jelas lebih banyak bermain politik daripada memberi perhatian untuk menolong rakyat.
Pengeluaran KWSP masih dengan syarat yang pelbagai serta menyusahkan, langsung tidak dipermudahkan, manakala rayuan pelbagai pihak agar moratorium pinjaman bank dilanjutkan secara automatik, sama sekali tidak dipedulikannya.
Di ketika PKP dan darurat yang menyebabkan ramai orang hilang pendapatan, termasuk hilang pekerjaan, ditambah harga minyak dan barang keperluan seperti minyak masak terus meningkat tanpa terlihat ada usaha membendungnya, kenapa susah sangat Muhyiddin meluluskan moratorium automatik dan pengeluaran KWSP sepert didesak Anwar dan Najib ketika membahaslan Belanjawan 2021 baru-baru ini?
Kalau meluluskan tiga dewan di Pagoh yang tidak banyak manfaatnya boleh dilakukan, kenapa payah sangat memberi keselesaan kepada rakyat melalui KWSP dan moratorium?
Kesukaran hidup di masa depan lebih terpapar lagi di mata rakyat berikutan beberapa syarikat besar mulai menarik keluar pelaburan mereka untuk berpindah ke negara jiran lantaran, antara puncanya, adalah tifak yakin dengan kestabilan politik di bawah kepimpinanan seorang Perdana Menteri minoriti.
Dengan itu, pasti ramai yang hilang pekerjaan dan jadi penganggur di tahun-tahun mendatang ini, selain pertambahan pengangguran kerana PKP sudah pun sedia mencemaskan kita semua.
Selagi Muhyiddin duduk di kerusi kuasanya, dengan sokongan Ahli Parlimen terhadapnya sudah jadi minoriti, disertai majoriti rakyat tidak lagi bersamnya, masa depan negara ini tidak akan bertambah baik masa depannya.
Orang minoriti patutnya jadi pengikut, bukan jadi ketua yang mencatur kuasa.
Muhyiddin dalam hal ini, harus segera membuang ego besarnya yang mahu terus kekal berkuasa tanpa memikirkan apa jadi kepada rakyat dan juga negara.
Perutusan khas beliau mengumumkan skim bantuan Permai berjumlah RM15 bilion baru-baru nyata ditolak pelbagai pihak kerana banyak isinya adalah ulangan kandungan Belanjawan 2021, sekaligus memperlihatkan Muhyiddin sebenarnya mati idea untuk membawa kebaikan serta kesejahteraan kepada rakyat.
Dalam keadaan ini, perubahan kerajaan adalah pilihan yang sangat diharapkan demi masa depan negara yang lebih baik lagi.
Di samping ada yang menaruh harapan agar Agong dapat segera menggunakan kebijaksanaan berdasarkan perubahan sokongan dimiliki Perdana Menteri yang bukan lagi rahsia serta tidak sukar difahami, tidak kurang pentingnya ialah Muhyiddin sendiri mesti ada tanggungjawab lebih besar memastikan masa depan negara sentiasa terpelihara.
Dengan beliau berjiwa besar, membuang ego, menginsafi tiada lagi sokongan di belakangnya, mengundurkan diri bagi memberi ruang kepada mudahnya perubahan adalah sisa-sisa sikap terpuji yang masih boleh dilakukannya.
Terus berdegil hanya memungkinkan beliau mengulangi nasib Donald Trump bakal menimpa dirinya.
(Shahbudindotcom 21/01/2021)

4.8

9

votes
Article Rating
Kongsikan artikel ini


‘PKP 2.0 HANYA SELESAIKAN MASALAH MUHYIDDIN MAHU KEKAL LEBIH LAMA’

PKP sambung lagi sampai 4 Febuari 2021. Kes tetap tinggi. PKP sambung setiap minggu?
Masalahnya kuatkuasa PKP tidak ketat. Kereta berkeliaran di lebuh raya. Dengar info radio, jalan di KL sesak macam biasa setiap pagi kerana rakyat nak pergi kerja.
Sedangkan Kluster tempat kerja penyumbang besar. Sekarang ada 11 kluster tempat kerja daripada 16 kluster. Kilang dan tapak pembinaan diberi kelonggaran beroperasi.
Memang double standard. Kerajaan bukan sahaja tidak konsisten tetapi nampak macam tidak tahu apa nak buat. Tegas atau tidak.
Rakyat tidak boleh makan di restoren. Tetapi orang ramai selamba makan di gerai gerai di pekan kecil dan kampung.
Maka tujuan DARURAT gantung Parlimen hanya untuk pekakkan telinga daripada dikritik kerana gagal menangani pandemik COVID-19. Sudah tidak ada check and balance.
Lebih baik laksanakan PKP seketatnya agar PKP tidak perlu disambung setiap minggu kerana menyusahkan rakyat mendapat sesuap nasi.
Betul, lagi lama PKP 2.0 yang longgar ini dilanjutkan, lagi lama ketidakadilan berlaku. Ada yang dibenarkan beroperasi cari makan ada yang tidak boleh cari makan.
Setuju dengan DS Najib, “PKP yang tegas untuk seketika adalah lebih baik dari PKP separuh masak yang berpanjangan”.
Mudaratnya berpanjangan. Masalah tidak selesai. Masalah Muhyiddin untuk kekal lama jadi PM sahaja yang selesai.
DR. PUAD ZARKASHI, AHLI MT UMNO
22 Januari 2021.

4.8

6

votes
Article Rating
Kongsikan artikel ini


SIAPA BAKAL LAWAN ZAHID HAMIDI? APAKAH PEREBUTAN PRESIDEN UMNO KALI INI ANTARA KLUSTER ‘NO BERSATU DENGAN ‘PRO BERSATU’?

Walaupun setelah Zahid Hamidi baru-baru ini memberi jaminan bahawa pemilihan UMNO akan tetap diadakan pada tahun ini sebagaimana dijadualkan, mengapa masih ada yang mendesaknya agar berundur?
Mengapa mereka tidak mahu menunggu pemilihan UMNO yang dijangka pada bulan Jun atau Julai untuk menjatuhkan beliau?
Adakah mereka yang mengidam jawatan Presiden UMNO masih ada rasa takut untuk berlawan dalam demokrasi terbuka dengannya?
Selepas beberapa Ketua Pemuda UMNO Bahagian membuat desakan secara terbuka agar Zahid Hamidi berundur sebagai Presiden UMNO, hari ini Ketua UMNO Bahagian Paya Besar, Ahmad Tajuddin Sulaiman tampil membuat gesaan yang sama.
Bekas Adun Lepar itu berkata, Zahid Hamidi wajar melepaskan jawatannya itu demi bangsa Melayu, UMNO dan kesetiaan serta kegigihan 3.6 juta ahli yang menganggotai parti tersebut.
Tegasnya lagi, pengunduran itu perlu memandangkan kemelut dalam kepimpinan tertinggi UMNO terus berlarutan tanpa sebarang penyelesaian.
Kata beliau, tindak-tanduk sebahagian Ahli MKT dan Ahli Parlimen yang tidak terarah juga mendedahkan UMNO kepada kehilangan keyakinan orang Melayu yang sangat diperlukan bagi menghadapi PRU15 akan datang.
Maka itu, tambahnya, Zahid Hamidi wajar melepaskan tanggungjawabnya sebagai Presiden UMNO.
Sepatutnya, setelah Zahid Hamidi memberi jaminan pemilihan UMNO 2021 tidak akan ditangguhkan, tiada sesiapa lagi perlu tampil mendesaknya untuk berundur.
Sebaliknya, mereka mesti mula membuat persiapan untuk berlawan dan mengalahkan bekas Timbalan Perdana Menteri itu daripada menerajui UMNO jika benar ingin menyingkirkannya.
Ini kerana, dengan Zahid Hamidi telah memberi jaminan bahawa pemilihan UMNO tidak akan ditangguhkan, ia bermakna beliau akan tetap mempertahankan jawatannya dan sedia berlawan dengan sesiapa saja yang berhajat untuk mengenepikannya.
Meski berdepan kes mahkamah, selagi belum dijatuhkan hukuman bersalah, Zahid Hamidi masih lagi berhak mempertahankan jawatannya.
Dalam waktu yang sama, oleh kerana pemilihan UMNO dijangka hanya beberapa bulan saja lagi iaitu sama ada Jun atau Julai akan datang, di samping wabak Covid19 pada ketika itu boleh jadi sudah mereda dan ramai pula yang telah menerima suntikan vaksin, calon-calon yang ingin bertanding jawatan Presiden UMNO seharusnya sudah pun mula menampilkan diri mereka mulai sekarang.
Siapakah yang berhajat nak berlawan dengan Zahid Hamidi itu?
Adakah Mohamad Hasan, Timbalan Presiden UMNO sekarang?
Adakah Khairy Jamaluddin mahu mencuba sekali lagi setelah kecundang dalam pemilihan 2018 lalu?
Mungkinkah Hishammuddin Hussein pula akan mencuba nasib kali ini?
Apakah Annuar Musa yang lantang mengkritik Zahid Hamidi sejak kebelakangan ini dan merupakan pemimpin UMNO paling pro Bersatu akan turut mencuba nasib menjadi Presiden UMNO agar Muhyiddin Yassin lebih mendapat laluan mudah kekal lagi sebagai Perdana Menteri?
Atau mungkinkan kluster menteri akan bergabung sesama sendiri untuk membentuk satu pasukan yang akan berlawan dengan Zahid Hamidi yang akhirnya berpadu tenaga dengan Mohamad Hasan, lantaran kedua-duanya tiada apa-apa jawatan dalam kerajaan?
Jika itu yang berlaku nanti, apakah pemilihan UMNO kali ini akan menyaksikan pertembungan antara dua kelompok – no Bersatu dengan pro Bersatu?
(Shahbudindotcom 22/01/2021)

4.5

8

votes
Article Rating
Kongsikan artikel ini


“OLEH KERANA PAKAR P’BAGAAN SAHKAN PARLIMEN BOLEH BERSIDANG KETIKA DARURAT, MEMOHONNYA BUKAN BERERTI DERHAKA”

Pakar Perlembagaan Prof Dr Shamrahayu Abd Aziz menyatakan Parlimen boleh bersidang semasa darurat. Beliau berkata demikian dalam satu wacana anjuran FB Sinar Harian.
Beliau turut percaya tindakan melaksanakan darurat ialah untuk mengelakkan ahli politik bercakaran sesama sendiri demi kuasa.
Jika begitu pakar Perlembagaan seperti beliau juga tidak nampak alasan konkrit kenapa darurat perlu disitiharkan kecuali alasan politik.
Beliau beranggapan mungkin darurat perlu diistiharkan kerana ahli politik tidak akur dengan Titah YDP Agong supaya jangan berpolitik.
Memang sukar membendung orang politik main politik. Ini negara demokrasi. Betullah suruh orang politik tidak berpolitik seperti suruh pemain bola jangan bermain bola.
Yang penting jangan merusuh dan buat demonstrasi jalanan macam “BERSIH 1-5”. Ketika itu Tun M dan Muhyiddin juga pakai baju kuning.
Siapa kata Muhyiddin tidak politiking. Langkah Sheraton sehingga dia dilantik sebagai PM ke 8 penuh dengan drama politik. Negara sudah pun dilanda pandemik COVID-19 ketika itu.
Sementara itu, Dr Muhamad Nadzri Mohamed Noor dari UKM menyatakan banyak juga negara lain mengistihar darurat.
Tetapi mereka tidak menggantung Kongres seperti di USA dan Parlimen di UK. Bahkan pada hari ini ada terma persidangan jarak jauh.
Justeru memohon perkenan YDP Agung memanggil sidang khas Parlimen bukan pendrhakaan seperti mana kata Annuar Musa.
DR. PUAD ZARKASHI, AHLI MT UMNO
23 Januari 2021.

3.9

9

votes
Article Rating
Kongsikan artikel ini


SEGILA-GILA TRUMP PUN TAK ISYTIHAR DARURAT UNTUK KEKAL BERKUASA….

Banyak yang dapat kita pelajari dalam isu peralihan kuasa dari Presiden Donald Trump (Republikan) kepada Presiden Joe Biden (Demokrat) di Amerika Syarikat.
2. Pertama, apabila Trump rasa dia telah kalah, dia tidak isytihat Darurat seluruh Amerika. Dia tidak buat apa yang pemimpin sesetengah republik pisang di Afrika lakukan.
3. Trump yang kelihatan gila-gila itu masih bertindak ikut rule of law. Istilah Rukunegara kita ialah kedaulatan undang-undang. Donald Trump masih menghormati Badan Kehakiman negaranya.Dia cabar keputusan pilihanraya di sesetengah negeri dalam Amerika Syarikat itu di mahkamah undang-undang.
4. Apabila Mahkamah di Amerika Syarikat tolak petisyen Trump yang mencabar keputusan pilihanraya itu, Trump yang berperangai kadang-kadang seperti gedebeh tidak mengisytihar Darurat di seluruh Amerika. Dia tidak menggantung Parlimen Amerika yang terdiri dari dua buah Dewan iaitu Dewan Senate (Dewan Negara) dan Dewan Perwakilan (Dewan Rakyat). Trump tidak lakukan seperti sesetengah pemimpin negara republik pisang di Afrika lakukan apabila kerajaannya hilang majoriti di parlimen dengan mengisytiharkan Darurat dan menggantung Parlimen.
5.Di Amerika Syarikat yang kompleks dan beranika ragam itu, yang kadang-kadang demokrasinya banyak kecacatan; banyak hipokrasi dan double standard, tidak sempurna atau perfect, tetapi ada sesuatu yang ahli undang-undang dan pemikir silam dunia bernama Montisque yang memperkenal doktrin pemisahan kuasa (separation of powers) akan bersetuju, iaitu di dalam hiruk pikuk gelagat membabi buta si Trump itu, prinsip pengasingan kuasa tiga cabang utama kerajaan- Eksekutif, Judiciary (Kehakiman) dan Legislatif (Parlimen) kelihatan terpelihara.
6.Hal seperti di Amerika Syarikat itu tidak berlaku di sesetengah negara republik pisang di Afrika yang apabila kuasanya terancam sedikit, lantas mengisytiharkan Eksekutif berkuasa penuh, Parlimen digantung dan Kehakiman dibenar berfungsi tetapi kuasanya dikasi dengan mengeluarkan dikri Emergency Ordinance yang memansuhkan kuasa Judicial Review atau Semakan Kehakiman mahkamah-mahkamah.
7. Di republik Coca-Cola dan Pepsi Cola Amerika Syarikat itu yang lebih baik sedikit dari negara republik pisang di Afrika, kita bisa melihat ramai hakim-hakim mahkamah agungnya dilantik oleh Trump sepanjang empat tahun dia menjadi Presiden.Hakim-hakim ini ketika membuat keputusan penghakimannya nampaknya mereka berdasarkan kepada fakta dan undang-undang yang sedia ada.Kerana itu petisyen cabaran Trump ke atas keputusan pilihanraya yang tidak memihak kepadanya, satu demi satu ditolak oleh mahkamah-mahkamah agung di beberapa negeri itu. Tidak pula hakim-hakim itu mengikut telunjuk Trump dan menggunapakai maxim: ada ubi; ada batas; ada budi; adalah…yang akan dibalas.Atau maxim yang lebih teruk dipakai di sesetengah negara republik pisang yang korup di Afrika: Engaku tolong aku; aku tolong engkau.
8. Trump yang berlagak Cowboy dalam filem klasik tv hitam putih-Wild Wild West nampaknya masih menghormati Perlembagaan Amerika Syarikat (jika ikut Rukunegara kita keluhuran perlembagaan). Apabila dia nampak Speaker Dewan Perwakilan AS seorang wanita yang bernama Nancy Pelopsi memanggil sidang khas Parlimen untuk memecatnya sebagai Presiden angkara dia dituduh menghasut penyokong-penyokongnya berhimpun, menggempur dan merusuh Bangunan Parlimen AS di Capitol Hill, Trump tidak pula bertindak macam sesetengah negara republik pisang di Afrika yang dalam keadaan sedemikian akan menjatuhkan Speaker parlimen yang ada dan menggantikan dengan Speaker baru orang lantikannya sendiri secara paksa -tanpa proses mengundi dan demokrasi.
9. Seburuk-buruk Trump yang suka main twitter sehingga akhirnya sebagai Presiden sebuah kuasa dunia akaun Twitter nya diharamkan,Trump tidak mengganggu Parlimen AS bersidang. Dia tidak campur tangan hal ehwal operasi Parlimen di negaranya itu (tidak ada jawatan Menteri di Jabatan Presiden bagi Undang-undang dan Parlimen di AS) walaupun dia tahu Dewan Rakyatnya (Dewan Perwakilan) akan memecatnya. Trump tidak buat seperti sesetengah negara republik pisang di Afrika yang akan menggantung Parlimen apabila satu demi satu ahli parlimen blok kerajaannya menarik diri dari menyokongnya.Ada beberapa orang ahli kabinet Trump yang letak jawatan tanda tidak percaya kepada Trump tetapi Trump tidak lekas panik untuk menekan Butang Darurat.Presiden AS ke-45 itu tidak cuba lari-lari dari Usul Tidak Percaya di Parlimen seperti di sesetengah negara republik pisang di Afrika.
10. Walaupun tarikh peralihan kuasa 20 Januari 2021 semakin hampir dan Pandemik Covid-19 di AS semakin memburuk dengan jumlah rakyatnya yang mati beratus ribu orang dan yang positif dijankiti Coronovirus mencapai jutaan angka statstik, Trump yang agak sewel kerana membantah memakai mask atau pelitup muka itu, masih ada masa menggalakkan para saintisnya menghasilkan vaksin secepat mungkin.Trump tidak lakukan apabila dia mulai tenggelam dan hilang kuasa seperti sesetengah pemimpin negara republik pisang di Afrika lakukan, iaitu menggunakan alasan pandemik Covid-19 untuk mengisytiharkan Darurat dan menggantung parlimen untuk membolehkan kerajaan pisang yang minoriti dan tiada majoriti itu terus berada di pucak kuasa.
11. Bandingkanlah apa yang berlaku di republik Coca-Cola dan Pepsi Cola di Benua Amerika yang ditemui Columbus itu dengan sesetengah negara pisang di Benua Afrika seperti Republik Zimbabwe di zaman Robert Mugabe. Kemudian perhatikan pula apa yang sedang berlaku di negara Musang King di Semenanjung Emas dan Bumi Kenyalang serta Gunung Kanabalu di seberang Laut Cina Selatan sekarang ini.
Satira Oleh Hassan Abdul Karim,Ahli Parlimen Pasir Gudang
Jumaat 22 Januari 2021

4.5

10

votes
Article Rating
Kongsikan artikel ini


“HAMZAH LETAK SYARAT SOKONG MUHYIDDIN JIKA MAHU PARTI MUDA DILULUSKAN”

Dalam satu afidavit mengejutkan yang difailkan di mahkamah, Ahli Parlimen Muar Syed Saddiq Syed Abdul Rahman mendakwa, Menteri Dalam Negeri, Hamzah Zainuddin “memujuknya” supaya menyokong kerajaan jika mahu pendaftaran parti Muda pimpinannya diluluskan.
Bekas Menteri Belia dan Sukan itu berkata, perkara itu berlaku di Dewan Rakyat menjelang sesi perbahasan Belanjawan ketika beliau membincangkan perkara itu dengan Hamzah kerana Jabatan Pendaftaran Pertubuhan (JPPM) berada bawah bidang kuasa Menteri Dalam Negeri itu.
“Dia mengatakan setakat ini saya tidak pernah sebagai Ahli Parlimen mengundi menyokong Rang Undang-undang (RUU) kerajaan,” kata Syed Saddiq dalam afidavit bagi menyokong permohonan semakan kehakiman berhubung keengganan JPPM mendaftarkan Muda.
Syed Saddiq mendakwa, menteri itu seterusnya berkata, walaupun beliau menentang RUU kerajaan, beliau tidak seharusnya menghadiri sesi Dewan Rakyat ketika proses pengundian diadakan.
“Saya terperanjat. Saya menjawab dengan mengatakan bahawa saya tidak boleh melepaskan tanggungjawab saya sebagai Ahli Parlimen dan akan selalu mengundi mengikut hati nurani saya dan kepentingan konstituen saya,” katanya dalam afidavit yang dilihat FMT.
Syed Saddiq berkata lagi, beliau bertemu Hamzah di pejabatnya di bangunan Parlimen pada 3 Nov tahun lalu sekitar 10.45 pagi untuk membincangkan pendaftaran Muda.
Selepas bertanya mengenai status permohonan itu, Hamzah berkata, beliau belum menerima surat daripadanya (Syed Saddiq) yang meminta bantuan itu.
Beliau mendakwa, Hamzah memberitahunya laluan rasmi untuk pendaftaran melalui JPPM tidak mencukupi dan beliau perlu menulis terus kepada menteri.
Syed Saddiq menyerahkan surat kepada Hamzah pada hari sama, dengan memberikan latar belakang perkara tersebut dan meminta bantuan untuk mempercepatkan pendaftaran Muda.
Pada 10 Nov, beliau berkata, setiausaha politik menteri itu memaklumkan bahawa surat bertarikh 3 Nov itu sudah dihantar kepada JPPM, dengan nota supaya jabatan berkenaan mengambil perhatian kepada perkara itu.
Syed Saddiq berkata, pada 13 Dis, beliau sekali lagi berkomunikasi dengan Hamzah mengenai status pendaftaran partinya, tetapi menteri itu berkata: “Saya harus memberikan komitmen (commit myself) kepada Perdana Menteri dan sekali lagi mengingatkan bahawa saya selama ini mengundi menentang kerajaan di Parlimen.”
Pada masa itu, Ahli Parlimen dijadualkan mengundi Belanjawan 2021 pada 15 Dis dan wujud ketidakpastian, ketegangan dan kegelisahan.
Kegagalan meluluskan belanjawan itu akan sekali gus bermakna undi hilang percaya terhadap Perdana Menteri dan boleh membawa kepada peletakan jawatan Muhyiddin.
Awal bulan ini, 13 penaja Muda yang diketuai Syed Saddiq memfailkan permohonan untuk mencabar keputusan JPPM dan menteri menolak pendaftaran parti itu.
Mereka juga mahu memaksa JPPM mendaftarkan Muda sebagai parti politik dalam masa tujuh hari dari tarikh perintah mahkamah.
Permohonan itu dijadualkan didengar melalui perbicaraan secara maya di hadapan hakim Mariana Yahya esok dan FMT difahamkan Jabatan Peguam Negara (AGC) akan mengemukakan bantahan awal.
AGC berkata, masih terlalu awal bagi Muda menggunakan penyelesaian undang-undang kerana ia belum membuat rayuan kepada menteri dalam tempoh 30 hari selepas JPPM menolak permohonan tersebut.
Pada 6 Jan, JPPM menolak permohonan pendaftaran Muda tanpa memberikan sebab khusus.
Muda memfailkan permohonan untuk mendaftarkan parti itu pada 17 Sept dan mengemukakan perlembagaannya yang disemak semula pada 6 Okt.
Sumber – Free Malaysis Today.

5

1

vote
Article Rating
Kongsikan artikel ini


RAKYAT TIDAK GEMBIRA DENGAN KERAJAAN, IHSAN AGONG BENAR2 DIHARAPKAN

Dalam program Bicara Negarawan bersama Majlis Profesor Negara semalam, Ketua Pembangkang, Anwar Ibrahim berkata, seramai 114 atau 115 Ahli Parlimen telah mengutus surat kepada Yang Dipertuan Agong menyatakan bantahan terhadap darurat yang dilaksanakan kerajaan PN pimpinan Muhyiddin Yassin.
Berdasarkan jumlah tersebut yang disifatkan sudah lebih daripada cukup itu, Anwar memohon Agong untuk mempertimbangkan perkara tersebut dan memanggil sidang Parlimen dengan segera.
“Kalau kita tengok yang mutakhir, seperti juga kenyataan Majlis Profesor Negara (MPN), kita memohon ihsan dan kebijaksanaan Agong untuk menimbang semula, melihat semula, pertama, darurat dan kedua, memanggil sidang Parlimen dalam kadar segera.
“Kita sudah mencecah dalam 114 atau 115 Ahli Parlimen yang menolak usul kerajaan PN pimpinan Muhyiddin. Ini tidak boleh disangkal.
“Adakah jumlah itu cukup? Itu lebih daripada mencukupi,” kata Anwar lagi.
Dalam waktu yang sama, Anwar juga mengulangi kenyataannya sebelum ini bahawa beliau mempunyai sokongan Ahli Parlimen yang cukup untuk membentuk kerajaan baharu.
Namun begitu, katanya, kini hanya menunggu ihsan dan budi bicara Agong untuk beliau menyerahkan maklumat berikutnya kepada baginda.
“Tetapi yang ternyata sekarang dan tidak boleh disangkal adalah jumlah setakat ini yang menolak cadangan PN berkaitan perkara besar seperti darurat dan penggantungan Parlimen, ia ditolak oleh majoriti Ahli Parlimen.
“Sekarang GPS di Sarawak juga sedang membincangkan untuk menolak darurat, saya tak tahu apa keputusannya,” tambah beliau seterusnya.
Berhubung pembentukan kerajaan baharu, Anwar tidak menolak khabar angin yang mengatakan beliau mungkin menjalin kerjasama dengan UMNO.
“Sekarang kita sampai ke tahap di mana kita mempunyai keupayaan, setelah melihat kepada kelemahan dan ketidaktentuan dasar dan kelompok dalam PN, kita mengumpul kekuatan pembangkang dan beberapa elemen dalam kerajaan termasuk UMNO.
“Mereka berasakan negara ini harus diselamatkan. Kalau hendak fikir permusuhan lama, itu tidak ada kesudahannya.
“Tapi keadaan sekarang menuntut kita membuat sesuatu untuk menyelamatkan negara dengan garis dasar yang jelas,” ujarnya.
Dengan hujah kukuh dan meyakinkan daripada Anwar ini, adalah sangat-sangat dipohon agar Agong dapat memperkenankan permohonan majoriti Ahli-Ahli Parlimen yang mahu sidang khas Parlimen itu diadakan segera.
Permohonan majoriti daripada Ahli-Ahli Parlimen yang mewakili kawasan Parlimen masing-masing di seluruh negara itu secara tidak langsung menggambarkan ia adalah juga kehendak majoriti rakyat Malaysia.
Sebagai ketua negara yang adil dan bijaksana serta memahami kedudukan Parlimen sebagai institusi penting dalam sistem demokrasi, Agong tentunya akan diberi limpahan pujian oleh rakyat jika baginda memperkenankan permintaan majoriti Ahli-Ahli Parlimen tersebut.
Dalam keadaan negara tidak stabil, kepimpinan yang lemah, flip-flop dan tiada hala tuju, sementara pilihanraya tidak sesuai untuk diadakan, Parlimen adalah sebaik-baiknya jalan penyelesaian kemelut dalam negara berasaskan suara rakyat, demi rakyat dan untuk rakyat.
Darurat ini secara umumnya tidak diterima baik oleh rakyat kerana tiada huru-hara, tiada rusuhan kaum dan tiada gugatan terhadap ketenteraman serta keselamatan negara, sebaliknya rakyat biasa pun faham ia semata-mata kerana Muhyiddin yang sedang darurat untuk mempertahankan kuasanya yang kian terancam.
Jika Muhyiddin tiada lagi sokongan majoriti, jalan terpuji untuk dipilihnya ialah berundur dan meletakkan jawatan, bukan bergayut kepada bantuan darurat serta berlindung di balik pagar istana.
Istana tidak terlibat dalam politik dan terlalu suci untuk dikotorkan oleh tangan-tangan yang kemaruk untuk mempertahankan kuasa, malah darurat seumpama memberi kuasa tambahan tanpa had kepada seorang Perdana Menteri minoriti untuk bertindak apa saja dan sewenang-wenangnya.
Dengan itu, secara tidak langsung, sidang khas Parlimen, jika diperkenankan oleh Agong, dapat mengelakkan nama istana daripada terus diperguna dan diperalatkan seperti sekarang oleh pihak-pihak pengampu dan berkepentingan, termasuk daripada kelompok yang memperdagangkan agama.
Akhirnya, nama Agong dan Raja-Raja akan terus dapat dijaga dan sentiasa terpelihara.
Apa yang rakyat mahukan, selain kerajaan yang menjaga kebajikan mereka, tidak menindas atau tidak menyusahkan, ialah juga sebuah kerajaan yang keabsahannya tidak dipertikaikan serta memiliki majoriti yang sah.
Ini sudahlah keabsahan serta majoriti dipertikaikan, bab menjaga kepentingan rakyat pula berpilih-pilih serta tidak merata seperti dalam kes pengeluaran KWSP dan moratorium, selain keputusan yang berubah-ubah dalam hal berkaitan persekolahan, penutupan sektor perniagaan dan seumpamanya.
Semua ini mendatangkan kesusahan yang datang sekali dengan Covid19 yang wabaknya terus berpanjangan.
Lebih parah lagi, kerajaan PN ini turut mengamalkan pendekatan “mesti sokong Perdana Menteri” jika seseorang itu mahu menubuhkan sebuah parti politik baru seperti yang dialami oleh Parti Muda yang masih gagal memperolehi kelulusannya sehingga kini.
Dengan itu, melalui pelbagai kesusahan dan ketidaktentuan yang dialami, rakyat sekarang rata-ratanya tidak gembira, tertekan dengan kerajaan dan begitu mendambakan perubahan.
Membenarkan sidang khas Parlimen yang boleh membuka ruang agar darurat dipertimbang semula sambil tidak melihat pimpinan kerajaan terus menyalahgunakan kuasa, seterusnya jika tiada halangan, disusuli pula dengan pertukaran kerajaan, barangkali inilah jalan yang mampu memberikan keceriaan buat rakyat sebelum PRU dibenar diadakan.
Lagi pula, beberapa pakar perlembagaan sendiri tidak ragu-ragu menyatakan bukanlah suatu kesalahan Parlimen dibenar bersidang ketika darurat ini, selain semua negara lain yang mehgisytiharkan darurat ketika Covid19 melanda tidak pula menggantung Parlimen mereka.
Moga Agong benar-benar memahami apa rakyat mahukan tika ini.
(Shahbudindotcom 24/01/2021)

4.6

9

votes
Article Rating
Kongsikan artikel ini


SEUMPAMA ARSENAL, PRESIDEN UMNO SINDIR KERAJAAN MINORITI 109 MUHYIDDIN….

Malam tadi ada sikit masa terluang, sempat menonton game #EPL, #Southampton lawan #Arsenal.
Dengar cerita tahun 2003 masa ada Therry Henry dulu, Arsenal hebat.
Tapi apa pasal makin lama makin landur je ni yob.
Saya berharap betul Arsenal menang, kalah lah pulak.. own goal pulak tu. Nampak gaya kekal lah carta nombor 11, 12 tu.
Kepada penyokong Arsenal jangan marah ye. Tahu team awak dulu hebat, sekarang? Hehe..
Tak tahu lah kena sampuk apa Arsenal musim ni, lepas kalah..kalah.. kalah lagi, menang, seri, seri, menang, kalah, kalah…
Taktikal apa guna ni #MikelArteta?
4-3-3 ke, 2-2-6 ke 109?
ZAHID HAMIDI
Presiden UMNO.

4.2

5

votes
Article Rating
Kongsikan artikel ini


JIKA PEMILIHAN SEBELUM PRU15, ZAHID HAMIDI HARUS DIKEKAL ATAU UMNO PERLU PEMIMPIN BARU SEBAGAI PRESIDEN?

Siapa yang harus menerajui UMNO jika pemilihan parti diadakan sebelum tarikh PRU15 diumumkan?
Dengan pelbagai desakan mahukan Ahmad Zahid Hamidi berundur sebagai Presiden UMNO, ia adalah gambaran yang mudah difahami bahawa beliau pasti akan dicabar dalam pemilihan parti yang akan datang ini.
Kiranya PRU15 diadakan sebelum pemilihan UMNO, Ahmad Zahid dengan sendirinya akan terus mengetuai parti dalam PRU15 dan bagaimana pilihanraya dihadapi tentunya tidak lagi menjadi persoalan.
Sebagaimana ketetapan sedia ada, disertai pula usul bahagian-bahagian tentang putus hubungan dengan Bersatu telah diluluskan, bermakna UMNO dalam PRU15 nanti akan betanding tanpa sebarang kerjasama dengan Bersatu dan PN.
Hanya yang belum pasti ialah sama ada Pas mahu terus bermuafakat dengan UMNO atau tidak.
Kiranya Pas memilih untuk bersama Bersatu dalam PN, maka UMNO hanya akan bersama parti komponen dalam BN saja.
Masalah kepimpinan UMNO akan timbul jika pemilihan UMNO perlu diadakan sebelum tarikh PRU15 diumumkan.
Setiausaha Agung UMNO, Ahmad Maslan sebelum ini ada memberi kenyataan bahawa Ahmad Zahid setuju untuk tidak menangguhkan pemilihan parti 2021 yang dijadualkan sama ada Jun atau Julai depan ini.
Maka, kiranya pemilihan UMNO diadakan sebelum tarikh PRU15 diumumkan, siapakah pemimpin yang harus UMNO pilih untuk menerajui parti itu?
Adakah Ahmad Zahid masih perlu dikekalkan?
Atau pemimpin seperti Mohamad Hasan, Hishammuddin Hussein, Khairy Jamaluddin, Annuar Musa dan seumpamanya perlu dipilih sebagai peneraju baru UMNO?
Dalam hal ini, harus difahami bahawa sejak kalah PRU14 lalu, matlamat dan keinginan tunggal UMNO ialah untuk kembali berkuasa sebagai parti yang dominan dalam pentadbiran negara.
Pendekatan yang difikirkan relevan bagi tujuan itu ialah berbaik dengan Pas atas nama Muafakat Nasional.
Melalui hubungan kerjasama dengan Pas, UMNO berjaya bangkit semula dan diterima rakyat sehingga menang beberapa pilihanraya kecil dengan selesa.
Bagaimanapun, kekuatan dan cerahnya masa depan UMNO mula terjejas apabila ia menyertai kerajaan PN di mana selain Muhyiddin ternampak secara perlahan-lahan “membunuh” parti itu bagi memastikan kedudukan dominan Bersatu dalam pegangan kuasa kerajaan tidak terjejas, Pas juga sedikit demi sedikit dijinakkan untuk lebih memihak kepada Bersatu berbanding UMNO melalui pelbagai tawaran jawatan serta kedudukan.
Dengan keselesaan dan nikmat dunia melalui jawatan dalam kerajaan yang tak pernah terbayangkan untuk dinikmati, meski kalah PRU14 lalu, pendirian Pas ialah mahu mengukuhkan MN bersama UMNO dan di waktu yang sama ingin pula memperkasakan PN bersama Bersatu.
Dengan kata mudah, maksud di sebalik pendirian Pas itu ialah mereka mahu ketiga-tiga parti Melayu – Pas, UMNO dan Bersatu – terus berpakat dan bekerjasama dalam PRU15 dengan mengekalkan lagi Muhyiddin sebagai Perdana Menteri.
Pendirian Pas ini tentu saja bertentangan dengan matlamat UMNO yang mahu kembali berkuasa dan meletakkan pemimpinnya sendiri sebagai Perdana Menteri.
Untuk itu, jika UMNO benar-benar ingin mencapai tujuan asalnya serta mengembalikan maruah parti dengan merebut kembali jawatan Perdana Menteri, pemimpin seperti Zahid Hamidi dan mereka yang sealiran dengannya hendaklah dipilih untuk menerajui UMNO.
Bertanding bersendirian tanpa bantuan Pas, laluan memang agak sukar bagi UMNO dan BN untuk memenangi PRU15 kerana kuasa banyak berpusat dalam genggaman Muhyiddin dan PN.
Tetapi, betapa pun ia sukar, peluang untuk mengembalikan maruah dan menang pilihanraya tetap ada dan terbuka, lebih-lebih lagi jika PRU15 nanti menyaksikan pertandingan tiga penjuru antara BN, PN dan PH.
Berbeza jika UMNO memilih pemimpin lain yang pro Bersatu, terutama yang duduk sebagai menteri dalam kerajaan sekarang untuk menjadi peneraju barunya, peluang parti itu menebus maruah kekalahan PRU14 lalu boleh dikira terpadam sama sekali.
Pemimpin yang setuju membawa UMNO terus bekerjasama dengan Bersatu dalam PRU15 akan datang, mereka itu dengan sendirinya sama pemikiran dengan Pas yang setuju Muhyiddin dikekalkan lagi sebagai Perdana Menteri.
Tidak dinafikan bergabungnya UMNO, Pas dan Bersatu dalam sebuah pakatan akan memberi laluan lebih mudah untuk mereka memenangi PRU15, namun dengan setuju mengekalkan lagi Muhyiddin, ia juga bermakna menutup terus peluang UMNO untuk merebut kerusi Perdana Menteri dan mengembalikan semula maruahnya sejak hilang kuasa pada 2018 lalu.
Bersetuju Muhyiddin diberi peluang sepenggal lagi sebagai Perdana Menteri, persoalan utama yang harus difikirkan oleh ahli-ahli UMNO ialah apakah parti selepas itu masih mampu terus hidup atau ia lumpuh buat selama-lamanya, kalau pun tidak dimatikan untuk Bersatu dijadikan penggantinya?
(Shahbudindotcom 25/01/2021)

2.9

7

votes
Article Rating
Kongsikan artikel ini


PKP HANYA SEHINGGA 4 FEB, PERLUKAH LAGI DARURAT DITERUSKAN HINGGA OGOS?

Perintah Kawalan Pergerakan (PKP) di seluruh negara, kecuali Sarawak yang dijadual berakhir pada 4 Februari ini, tidak akan dilanjutkan.
Ketua Pengarah Kesihatan, Dr Noor Hisham Abdullah berkata, keputusan itu diambil bagi mengelak kesan negatif terhadap ekonomi negara.
Sehubungan itu, katanya, PKP yang dijadual berakhir pada 4 Februari ini akan diteruskan dengan pelaksanaan Perintah Kawalan Pergerakan Bersyarat atau PKPB.
“PKP pada asalnya dijadual untuk dilaksanakan dalam tempoh dua minggu (sejak 13 Januari lalu) dan kesan pendekatan ini memerlukan masa.
“Justeru, kita lanjutkan sehingga Februari, tetapi kita tak nak panjangkan PKP kerana beri kesan terhadap ekonomi.
“Kita kena seimbangkan antara kepentingan ekonomi dan kesihatan.
“Kita telah laksanakan PKP selama empat minggu sehingga awal Februari, ia kemudian akan disusuli dengan PKPB bagi tempoh tiga bulan akan datang.
“Menerusi pendekatan ini, dijangka pada Mei, kita akan dapat turunkan kes (kadar jangkitan harian) kembali ke dua angka,” ujar beliau.
Dengan kenyataan Dr. Noor Hisham ini, apa jadi dengan perisytiharan darurat?
Masih perlukah darurat diteruskan sehingga 1 Ogos?
(Shahbudindotcom 25/01/2021)

3.1

7

votes
Article Rating
Kongsikan artikel ini


DEMI KEHARMONIAN, ANNUAR MUSA PERLU DITONJOL JADI PRESIDEN UMNO

Di antara pemimpin UMNO yang memegang jawatan menteri, Annuar Musa adalah yang paling ke depan berbanding lain-lainnya dari segi mahukan parti itu terus bekerjasama dengan Pas dan Bersatu bagi menghadapi PRU15 akan datang.
Hujah Annuar ialah hanya melalui kerjasama tiga parti itu saja yang dapat menjamin kemenangan UMNO serta memungkinkannya terus kekal sebagai kerajaan.
Dalam waktu yang sama, walaupun ketika menjadi pembangkang sebelum ini beliau pernah memuji Anwar Ibrahim sebagai bakal Perdana Menteri yang layak dan tidak menolak kemungkinan UMNO perlu bekerjasama dengan DAP serta menyarankan parti tidak terlalu rigid mengenainya, sebaliknya ratib beliau sekarang ini ialah “No Anwar No DAP”.
Pendirian “No Anwar No DAP” itu, disertai kegigihannya bersuara tentang keperluan UMNO, Pas dan Bersatu terus bekerjasama secara tidak langsung bermakna beliau lebih mahukan Muhyiddin Yassin terus kekal sebagai Perdana Menteri dan tidak mana-mana pemimpin UMNO yang menjadi Perdana Menteri selepas PRU15 akan datang.
Barangkali juga Annuar dalam hal ini tidak yakin kepimpinan utama UMNO yang ada sekarang layak menjadi Perdana Menteri serta mempunyai kemampuan yang setanding atau melebihi Muhyiddin.
Mengenai perjalanan politik Annuar, selain terkenal dengan lantang dan kepetahan berpidato, beliau juga seorang yang tidak gentar melawan arus.
Ketika sentimen orang Kelantan menyokong Tengku Razaleigh Hamzah dalam pertandingan Presiden UMNO pada 1987, Annuar memilih jalan menyokong Tun Mahathir Mohamad ketika itu.
Beliau juga lantang dalam mengkritik dan menegur Raja-Raja dalam beberapa isu ketika UMNO bertelagah dengan Istana di era kepimpinan Tun Mahathir Mohamad.
Malah di suatu ketika, beliau dengan beraninya menobatkan Tengku Ibrahim Petra sebagai Sultan Kelantan pilihannya.
Di sebalik wataknya yang lantang dan popular itu, Annuar sebaliknya tidak pernah menang bertanding sebarang jawatan utama dalam UMNO.
Ketika Najib Razak memegang jawatan Ketua Pemuda UMNO dan beliau waktu itu baru diangkat sebagai Menteri Belia dan Sukan selepas PRU 1990, namanya pernah disebut-sebut dan ditonjol-tonjolkan untuk bertanding jawatan tersebut.
Bagamanapun, dalam pemilihan UMNO berikutnya iaitu 1993, Annuar tidak bertanding jawatan tersebut di mana akhirnya Rahim Tamby Chik berjaya memenangi jawatan itu dengan menewaskan Isa Samad.
Annuar hanya menyertai pertandingan Ketua Pemuda UMNO pada 1996 di mana dalam pertandingan empat penjuru – Rahim Tamby Chik, Isa Samad, Ahmad Zahid Hamidi dan Annuar sendiri – Ahmad Zahid berjaya muncul pemenangnya.
Selepas itu, Annuar hanya bertanding jawatan MT saja dan baru dalam pemilihan UMNO 2018 baru-baru ini, beliau menawarkan diri bagi jawatan Timbalan Presiden UMNO.
Sekali lagi, beliau tewas kepada bekas Menteri Besar Negeri Sembilan, Mohamad Hasan.
Ketika tidak berada dalam kabinet, Annuar menerajui bolasepak Kelantan dan berjaya mempopularkan pasukan negeri Pantai Timur itu dengan beberapa kejayaan yang membanggakan.
Dengan itu, meskipun tidak berada dalam kerajaan, namanya terus popular dan menjadi sebutan.
Dalam perkembangan politik semasa, selain pendiriannya yang dilihat pro Bersatu dan mahukan UMNO terus mengekalkan kerjasama dengan Pas dan Bersatu, harus diakui Annuar telah berjaya meraih populariti diri melalui pendirian yang diyakininya.
Selain Bersatu dan Pas yang tentu suka kepadanya, dalam UMNO sendiri tidak kurang ramai yang bersama sealiran pemikiran dengannya.
Kerana pendiriannya itu sehingga beliau dilucutkan sebagai Setiausaha Agung UMNO, itulah sebenarnya yang mendorong wujud sentimen penolakan serta desakan agar Ahmad Zahid berundur sebagai Presiden.
Sebelumnya, Annuar turut dengan beberapa serangan terhadap Ahmad Zahid, termasuk mendedahkan ketulenan surat sokongan Presiden UMNO itu kepada Agong bagi menyokong Anwar Ibrahim sebagai Perdana Menteri.
Sentimen menolak dan menggesa Presiden UMNO berundur ini bukan dicetuskan oleh Hishammuddin Hussein, bukan oleh Khairy Jamaluddin dan bukan oleh sesiapa yang lain, tetapi oleh Annuar.
Sehingga ini pula, pihak yang dilihat bersama Annuar terus melakukan pelbagai serangan dan tekanan kepada Ahmad Zahid.
Untuk itu, mereka yang ingin menolak dan menjatuhkan Ahmad Zahid, selain meragui kemampuannya, lebih-lebih lagi kerana beban kes mahkamah yang sedang dihadapinya, seharusnya melebar serta meluaskan lagi sentimen tersebut sehingga ke tarikh pemilihan UMNO akan datang.
Dan atas jasanya mencetuskan sentimen itu, Annuar bukan saja tidak harus diketepikan, bahkan lebih sesuai serta lebih layak ditonjolkan bertanding jawatan Presiden UMNO, bukannya Hishammuddin, bukan KJ dan bukan juga Mohamad Hasan.
Bersama jawatan Menteri Wilayah Persekutuan yang menampakkan beliau benar-benar bekerja untuk rakyat, Annuar juga ternampak lebih berfungsi dan dirasai kehadirannya berbanding semua pemimpin UMNO yang lain yang ada jawatan dalam kerajaan.
Lebih penting, dengan Annuar menjadi Presiden, hubungan UMNO, Pas dan Bersatu dalam kerajaan PN dan kedudukan Muhyiddin sebagai Perdana Menteri, bukan saja aman tenteram dan harmoni, malah tidak lagi tergugat sampai bila-bila
.
Meski Annuar tidak pernah menang bertanding sebarang jawatan utama dalam UMNO sebelum ini, mana tahu rezeki jawatan Presiden UMNO memang Tuhan simpan untuknya buat kali ini.
(Shahbudindotcom 26/01/2021)

2.2

9

votes
Article Rating
Kongsikan artikel ini


FDI MEROSOT 68%, PN PERLU BERTANGGUNGJAWAB

1. Kelemahan Perikatan Nasional (PN) dalam mentadbir negara yang sepatutnya sudah memasuki fasa pemulihan ekonomi dilihat semakin memuncak dengan satu demi satu kegagalan yang akhirnya akan menambah derita rakyat. Kerajaan PN seperti kehilangan punca apabila segala perancangan yang dibentangkan tidak menemui hasil bahkan mengundang kemerosotan prestasi ekonomi negara.
2. Tambah membimbangkan apabila kerajaan dilihat lebih gemar bermain politik dengan melakukan pelbagai helah sehinggakan hari ini mereka mula bercakaran sesama sendiri.
3. Proklamasi darurat oleh YAB Perdana Menteri semakin menampakkan langkah politik tempang dan jauh sekali kepada usaha untuk memulihkan ekonomi. Lebih janggal apabila orang kanan YAB Perdana Menteri iaitu YB Dato’ Seri Azmin Ali yang menyatakan bahawa pelaksanaan darurat tidak menjejaskan keyakinan pelabur, hanyalah satu kenyataan yang syok sendiri, tersasar dari realiti dan tidak menjawab persoalan terhadap kegagalan usaha PN pemulihan ekonomi negara.
4. Memetik laporan Persidangan Bangsa-Bangsa Bersatu mengenai Perdagangan dan Pembangunan (UNCTAD) bagi tahun 2020 baru-baru ini, Malaysia adalah negara di ASEAN yang mengalami kemerosotan pelaburan langsung asing (FDI) amat ketara iaitu penurunan sebanyak 68 peratus dengan hanya mampu menarik pelaburan sekitar US$2.5 bilion.
5. Sudah pasti penularan wabak COVID-19 akan menjadi alasan utama yang akan digunakan PN bagi menjustifikasi kemerosotan ketara ini, namun ia masih tidak dapat menafikan kegagalan pentadbiran kerajaan kerana negara ASEAN lain masih mampu mengawal kemerosotan yang terlalu ketara dan malah Filipina menunjukkan prestasi yang baik dengan peningkatan FDI sebanyak 29 peratus pada tahun lepas.
6. Ini memberi isyarat jelas bahawa pelabur sudah hilang keyakinan terhadap Malaysia sebagai sebuah destinasi pelaburan yang mampu menarik minat mereka.
7. Bukan itu sahaja, pelabur sedia ada juga sudah mula mengangkat kaki. Contohnya, Syarikat Hyundai yang beribu pejabat di Malaysia bagi kawasan Asia Pasifik yang turut menempatkan Hyundai Training Academy juga akan berpindah ke Indonesia dan awal sebelum itu turut telah mengesahkan pelaburan bernilai $1.55 billion untuk pasaran Indonesia sehingga 2030.
8. Ini sudah pasti memberi tamparan hebat buat Malaysia yang bercita-cita menjadi sebagai hab automotif serantau Asia Tenggara. Kesan terhadap kegagalan menarik pelaburan baru serta mengekalkan pelaburan sedia akan menjurus kepada penyusutan peluang pekerjaan serta peningkatan pembuangan pekerja yang semakin membimbangkan.
9. Selanjutnya, merujuk data melalui Sistem Insuran Pekerjaan (SIP) sahaja telah merekodkan seramai 99,696 orang pekerja diberhentikan sehingga 27 November 2020 walaupun Program Subsidi Upah (PSU) dan Program Pengekalan Pekerjaan (ERP) telah dilaksanakan oleh kerajaan. Ini adalah petunjuk jelas bahawa perancangan yang direncana kerajaan gagal memberi penyelesaian mengakar yang mana keadaan sebenarnya kian membarah terutamanya apabila negara berhadapan PKP2.0 dan darurat.
10. Oleh itu, kerajaan perlu segera mengambil sikap bertanggungjawab terhadap kegagalan menguruskan ekonomi yang terbukti dengan penurunan FDI antara yang terburuk dalam sejarah dan tidak sekadar bersembunyi disebalik proklamasi darurat, tatkala rakyat semakin teruk dihimpit dengan krisis kehilangan kerja serta peniagaan mereka yang amat terkesan.
Sekian.
AKMAL NASIR
Ahli Parlimen Johor Bahru
Ketua Angkatan Muda Keadilan Malaysia
26 Januari 2021.

4.3

6

votes
Article Rating
Kongsikan artikel ini


MUHYIDDIN YANG TIADA KEABSAHAN UMPAMA ORANG TIADA AIR SEMBAHYANG, TAPI TAK MALU SOLAT DI SAF DEPAN

Sekurang-kurangnya tiga pihak telah mengemukakan saman terhadap Perdana Menteri, Muhyiddin Yassin berhubung peranannya dalam memberi nasihat kepada Yang Dipertuan Agong berkaitan perisytiharan darurat.
Ketua Pembangkang, Anwar Ibrahim yang mewakili PH memfailkan saman terhadap Muhyiddin kerana menggantung Parlimen dalam tempoh darurat dikuatkuasakan.
“Perlu ditekankan di sini bahawa apa yang dicabar Anwar dalam permohonan samannya bukannya pengisytiharan darurat oleh Agong, tetapi keputusan Perdana Menteri melalui Jemaah Menteri untuk menasihati Agong untuk meluluskan kaedah 14 Ordinan Darurat (Kuasa-Kuasa Perlu) 2021 yang menggantung persidangan Parlimen dalam tempoh darurat tersebut,” kata Ramkarpal Singh, peguam yang mewakili Ketua Pembangkang itu dalam satu kenyataan semalam.
Dalam konteks saman yang hampir sama, tiga Adun daripada PKR, DAP dan Amanah turut mengemukakan saman terhadap Muhyiddin.
Mereka ialah Johari Abdul, Adun Gurun, Kedah; Salahuddin Ayub, Adun Simpang Jeram, Johor dan Dr. Aziz Bari, Adun Tebing Tinggi, Perak.
“Kami telah memfailkan satu permohonan untuk kebenaran bagi memulakan semakan kehakiman di Mahkamah Tinggi Kuala Lumpur berkaitan nasihat Perdana Menteri, Muhyiddin untuk suatu deklarasi darurat oleh Agong yang seterusnya menggantung persidangan Parlimen dan Dewan Undangan Negeri bagi kesemua negeri,” kata ketiga-tiga mereka dalam satu kenyataan.
Sebelum itu, Khairuddin Abu Hassan yang dikaitkan rapat dengan Tun Mahathir Mohamad, lebih awal mengemukakan saman mempertikaikan kuasa Perdana Menteri dalam memberi nasihat kepada Agong berkaitan darurat.
Beliau berkata, tindakan saman pemula itu dibuat mengambil kira kedudukan seorang Perdana Menteri yang tiada lagi keabsahan dan telah hilang sokongan majoriti ketika memberi nasihat kepada Agong.
Difahamkan juga, terdapat pelbagai pihak lain dijangka akan mengambil langkah yang sama mengemukakan saman terhadap Muhyiddin dalam tempoh terdekat ini.
Saman-saman yang telah dikemukakan ini, disertai dengan pelbagai pihak yang dijangka turut berbuat demikian tidak lama lagi, ia adalah jelas gambaran tidak setujunya rakyat terhadap darurat yang telah dikuatkuasakan atas nasihat Perdana Menteri kepada Agong.
Bagi mereka, darurat yang disekalikan dengan menggantung Parlimen, bukanlah untuk melawan Covid19, tetapi semata-mata untuk kepentingan Muhyiddin mempertahankan kedudukannya yang sedang terancam daripada dijatuhkan.
Di mana-mana dalam dunia, baik dalam politik, persatuan sukan, perniagaan atau sebagainya, mereka yang hilang sokongan dan tiada lagi majorit, pilihan yang diambil sama ada berundur atau meletak jawatan.
Itulah sebenarnya langkah terhormat dalam amalan demokrasi di mana di negara bukan Islam pun, di Italy misalnya, pemimpin yang hilang sokongan akan memilih berundur secara baik tanpa berlengah lagi.
Muhyiddin sebaliknya, meski merupakan anak ulama dan pandai membaca doa, telah memperkenalkan norma baru dengan mencadangkan darurat sebaik mengetahui sokongan majoritinya telah tiada,
Lebih malang, perbuatan tidak demokratik Muhyiddin itu bukan saja disokong oleh pihak-pihak yang mengampunya demi jawatan dan kedudukan, malah parti yang berjuang atas nama Islam pun sama mempertahankannya.
Sesungguhnya inilah kerosakan paling besar dalam negara kerana seseorang yang tiada keabsahan dalam kuasa adalah ibarat orang yang tiada air sembahyang, tetapi berlagak alim di dalam masjid dengan tiada perasaan malu duduk di saf paling depan sekali.
Lebih buruk, sudahlah tiada keabsahan dan kemudian memberi nasihat untuk darurat, Muhyiddin yang sepatutnya sudah hilang kuasa akhirnya menjadi Perdana Menteri ala diktator, paling berkuasa dan bebas melakukan apa saja dengan kuasanya.
Negara kita tidak akan ke mana-mana, malah jauh mengundur dalam pelbagai bidang selagi beliau masih ada lantaran tidak ada sesiapa akan menghormatinya sebagai ketua kerajaan.
Relakah kita pemimpin berperangai sebegitu berkuasa lebih lama lagi?
(Shahbufindotcom 27/01/2021)

4.7

10

votes
Article Rating
Kongsikan artikel ini


AHLI PARLIMEN TEGUR HADI AWANG CERMIN DULU DIRI SENDIRI

Tuan Guru Haji Abdul Hadi Awang ada menulis bagaimana Mencetuskan Keraguan Kerja Syaitan.
Hakikatnya melumpuhkan Parlimen dengan alasan ingin menghadapi Covid-19 merupakan alasan dangkal, kerana pada saat-saat getir seperti ini Parlimen amat diperlukan.
Apabila kurangnya perbincangan dalam kalangan ahli Parlimen, maka syaitan-syaitan akan gemar menghasut ahli politik untuk melakukan apa sahaja yang mereka mahu untuk terus berkuasa – termasuklah menggunakan hujah-hujah yang kelihatan beragama untuk menghalalkan hal-hal yang batil.
Sebelum menuduh syaitan menghasut rakyat Malaysia untuk ragu, adalah lebih baik kita melihat bagaimana keraguan-keraguan ini boleh timbul.
Kerajaan Perikatan Nasional hari telah mengambil keputusan-keputusan yang dilihat aneh dan mampu membawa Malaysia ke belakang.
Contohnya ketika kerajaan secara tiba-tiba mengumumkan darurat yang sudah tentu akan merisaukan pelabur dan menghilangkan fungsi Parlimen.
Kegusaran ini bukan sahaja dikongsi oleh Pakatan Harapan, tapi turut disebut oleh pemimpin-pemimpin UMNO.
Keadaan ini menyebabkan rakyat ragu, adakah semua keputusan-keputusan yang diambil kerajaan ini benar-benar untuk menyelamatkan rakyat, atau mereka ingin menyelamatkan diri akibat kehilangan majoriti?
Apakah dalam hal ini syaitan juga yang perlu dipersalahkan?
Pada penghujung artikel yang ditulis Haji Hadi, beliau menyebutkan anak-anak muda Islam yang tidak mendaftar mengundi adalah kumpulan yang dihasut syaitan.
Sebagai wakil rakyat, tidak manis untuk kita melabel rakyat dengan gelaran sebegini. Sebelum kita menyalahkan anak muda kerana muak dengan politik, adalah lebih baik kita mengambil cermin, dan melihat diri sendiri.
PAS sehingga hari ini masih terkenal sebagai parti politik yang kerap menggunakan hujah-hujah agama secara berlebihan – sehingga satu tahap pernah menjadi ekstrem dengan amalan takfir (mengkafirkan) orang UMNO.
Ini termasuk tidak sembahyang di belakang imam parti lain, tidak makan sembelihan orang UMNO malah bernikah dua kali kerana menganggap tok kadi yang bukan dari PAS sebagai kafir.
Ini bukanlah ajaran sebenar agama Islam.
Namun, kita dapat melihat bagaimana setelah menjadi kerajaan – PAS yang dahulunya berapi-api ingin memperjuangkan RUU355 dan isu arwah Adib, tiba-tiba menjadi bisu.
Ketika rakyat sedang sudah, MB dan exco Kelantan mendapat kereta mewah dan kenaikan gaji yang lumayan, walaupun dengan keadaan negeri tersebut yang masih lagi ketinggalan dari segi ekonomi dan pembangunan.
Bukankah hal-hal seperti ini akan membuatkan orang ‘ragu’ untuk mendaftar sebagai pengundi? Jadi siapa sebenarnya syaitan yang berbisik ke telinga rakyat supaya meragui politik?
Jangan lupa, ketika Pakatan Harapan memerintah, buat pertama kali kita memperkenalkan pendaftaran automatik pengundi selain menurunkan had umur mengundi kepada 18 tahun.
Nasihat saya, fokuslah membina dasar yang akan memberi manfaat kepada rakyat, lebih-lebih lagi Ketika berhadapan dengan pandemik. Berhenti menuduh rakyat hal yang bukan-bukan, mereka memiliki akal dan mata untuk menilai semua perbuatan kita.
NIK NAZMI NIK AHMAD
Ahli Parlimen Setiawangsa, WP.

4.6

17

votes
Article Rating
Kongsikan artikel ini


KESETIAAN MENTERI2 UMNO – KEPADA PARTI ATAU MUHYIDDIN?

Kelompok pemimpin UMNO yang diketahui kuat mempertahankan Muhyiddin Yassin dan mahu parti itu terus bekerjasama dengan Bersatu dalam PRU15 akan datang ialah mereka yang kini memegang pelbagai jawatan dalam kerajaan.
Mereka itu memegang jawatan menteri, timbalan menteri dan dilantik mengetuai pelbagai GLC.
Di antara mereka itu, ada yang berani bersuara secara terbuka dan ada juga yang hanya memilih menunjukkan sokongan secara diam-diam.
Tetapi, yang nyata mereka itu mahu Muhyiddin terus disokong dan kerajaan PN ini dikekalkan lagi supaya dalam masa yang sama, mereka boleh terus menikmati kedudukan dan jawatan dalam kerajaan.
Baru-baru ini apabila Setiausaha Agung UMNO, Ahmad Maslan mengutus surat kepada Ahli-Ahli Parlimen parti itu memohon persetujuan mereka untuk menggesa Yang Dipertuan Agong memanggil sidang Parlimen ketika tempoh darurat dikuatkuasakan, dilaporkan tidak sampai 10 orang yang bersetuju dengannya.
Selebihnya daripada 39 Ahli Parlimen UMNO itu, mereka memilih untuk tidak bersetuju kerana bimbang ia memberi persepsi kedudukan Muhyiddin sebagai ketua kerajaan dilihat tidak stabil.
Sudah tentu, mereka yang tidak setuju itu adalah mereka yang mempunyai kedudukan serta jawatan dalam kerajaan.
Jika diperhalusi, penolakan mereka itu adalah sesuatu yang pelik kerana seperti kata Nazri Aziz, keputusan meminta persetujuan itu adalah perkara yang diputuskan oleh Biro Politik UMNO.
Soalnya, bagaimana Ahli Parlimen UMNO boleh tidak setuju dengan perkara yang diputuskan oleh parti sendiri?
Ketika UMNO membuat keputusan memecat Muhyiddin daripada UMNO pada 2016 sebelum ini, mereka yang berada dalam kerajaan sekarang, kalau pun tidak semua, sebahagoan besar daripadanya turut bersetuju dengan tindakan parti pada waktu itu.
Ketika itu, Presiden UMNO adalah Najib Razak.
Hari ini, Muhyiddin yang mereka setuju dipecat dahulu adalah Perdana Menteri melalui partinya, Bersatu manakala UMNO merupakan sebahagian daripada kerajaan sehingga PRU15 akan datang.
Makna kata, bersekali dengan usul yang diluluskan oleh UMNO bahagian-bahagian untuk tidak bekerjasama dengan Bersatu dalam PRU15, pendirian sebenar UMNO dalam konteks hubungan dengan Bersatu, bukanlah suatu perkara yang rumit untuk mudah difahami.
Tetapi, mengapa masih ada pemimpin UMNO yang mahu lagi meneruskan hubungan dengan Bersatu dalam PRU nanti?
Lebih daripada itu, jika dengan menarik sokongan dan menjatuhkan Muhyiddin boleh menyegerakan PRU15, bukankah ia lebih baik bagi UMNO daripada terus membiarkan Perdana Menteri berada lebih lama di kerusinya?
Kenapakah masih ada Ahli Parlimen UMNO yang menampakkan diri mereka lebih setia kepada Muhyiddin berbanding kesetiaan mereka kepada UMNO?
Di mana kesetiaan mereka sebenarnya – kepada parti atau kepada Muhyiddin yang memberikan mereka jawatan menteri, timbalan menteri dan kedudukan dalam GLC?
(Shahbudindotcom 28/01/2021)

4.4

7

votes
Article Rating
Kongsikan artikel ini


DUNGU PUN, DUNGULAH…..

Meskipun telah ditekankan banyak kali dan diulang oleh pelbagai pihak berkali-kali, tetapi masih ramai yang sengaja mendungukan diri sendiri dengan mengatakan tindakan undang-undang beberapa pihak berkaitan darurat adalah penderhakaan kepada Yang Dipertuan Agong.
Selain Anwar Ibrahim selaku Ketua Pembangkang mewakili PH yang mengambil tindakan undang-undang berkaitan darurat itu, tiga lagi pemimpin PH atas kapasiti mereka sebagai Adun iaitu Salahuddin Ayub, Johari Abdul dan Dr. Aziz Bari turut memfailkan semakan kehakiman atas hal yang sama.
Selain itu, Khairuddin Abu Hasan yang dikaitkan rapat dengan Tun Mahathir Mohamad juga menyaman Perdana Menteri berikutan darurat yang diisytiharkan itu.
Mereka yang sanggup mendungukan diri itu, selain berpendidikan dan golongan bergelar, termasuk pula yang berjawatan menteri dan berjuang atas nama Islam kononnya, sedangkan sebelum ini kelompok merekalah yang sedia berbaring atas jalan kerana membantah tindakan pihak Istana serta pernah menobatkan kerabat lain bagi menggantikan Sultan yang diakui sah kedudukannya.
Demi mempertahankan jawatan dan kedudukan, walau diperolehi melalui pintu belakang, mereka berkenaan sebenarnya hanya ingin terus menikmati laba melalui kedudukan sebagai menteri semata-mata.
Dengan itu, dungu pun, dungulah…asalkan dapat terus jadi menteri.
Dalam semua saman atau tindakan undang-undang yang dikemukakan berkaitan darurat, adalah mudah bagi sesiapa yang pernah bersekolah dan tahu membaca untuk mengetahui serta memahami fakta bahawa tindakan tersebut bukan diambil terhadap Agong.
Dalam saman Anwar dan tiga pemimpin PH, yang disaman ialah Muhyiddin atas kapasitinya sebagai Perdana Menteri kerana memberi nasihat yang dipercayai salah kepada Agong dalam mengisytiharkan darurat, selain berkaitan penggantungan Parlimen dan Dewan Undangan Negeri ketika darurat dikuatkuasakan.
Khairuddin pula mengemukakan samannya kerana beranggapan kedudukan Perdana Menteri sendiri tidak sah dan tiada keabsahan ketika memberi nasihat kepada Agong berkenaan darurat itu.
Sedemikian itu, adalah sangat jelas dan mudah difahami bahawa tiada sama sekali saman yang dikemukakan itu terhadap Agong atau berkaitan kedudukan baginda.
Haruslah difahami, sesuai dengan amalan Raja Berperlembagaan di mana Agong hanya boleh berbuat sesuatu sebagai ketua negara atas nasihat kerajaan dan Perdana Menteri, bermakna menyaman Perdana Menteri tiada kaitan sama sekali dengan pertikaian terhadap kemuliaan Agong.
Kerajaan dan Perdana Menteri adalah dipilih rakyat melalui pilihanraya dan dengan itu, mempertikaikan nasihat Perdana Menteri dan kerajaan kepada Agong tidak bersalahan dengan undang-undang, malah suatu hak yang dibenarkan.
Kalau rakyat tidak boleh bersuara mempertikaikan kerajaan atau Perdana Menteri, untuk apa pilihanraya setiap lima setahun diadakan?
Menganggap saman kepada Perdana Menteri sebagai menderhaka kepada Agong sebenarnya samalah seperti menyamakan atau cuba meninggi-darjatkan kedudukan Perdana Menteri dengan keistimewaan Agong.
Hanya mereka yang bertuhankan manusia dan percaya rezeki sebagai menteri ditentukan Muhyiddin saja yang sanggup mendewakan Perdana Menteri melebihi apa yang sepatutnya.
Dalam konteks Muhyiddin sebagai Perdana Menteri, saman yang dikemukakan terhadap beliau adalah sesuatu yang wajar dan tepat kerana terbukti darurat yang dinasihatkannya adalah untuk kepentingan politiknya semata-mata.
Jika semata-mata kerana Covid dan tiada ancaman daripada Anwar yang telah menyembah maklum dan menulis surat kepada Agong untuk mohon mengadap bagi mempersembahkan sokongan majoriti yang dimiliki, ditambah lagi kiranya tiada usul UMNO bahagian-bahagian memutuskan hubungan dengan Bersatu dan tiada juga seorang demi seorang Ahli Parlimen UMNO menarik sokongan, pastilah darurat dan penggantungan Parlimen ini tidak dicadangkan untuk dilaksanakan.
Tak sekolah pun mudah untuk faham hakikat ini, kecuali mereka yang suka mendungukan dirinya sendiri.
Memang ada banyak negara lain melaksanakan darurat, tetapi mereka melakulannya ketika tiada ancaman terhadap kedudukan Perdana Menteri dan tidak pula Parlimen digantung sama, sebaliknya semata-mata untuk menambahkan keberkesanan membendung Covid19.
Malah, di Italy misalnya, Perdana Menteri yang sedar hilang sokongan majoriti ketika Covid19 melanda telah dengan rela hati meletakkan jawatan, meski beliau bukanlah beragama Islam, jauh sekali merupakan anak ulama dan pandai membaca doa.
Kita sebaliknya, dengan PKP dan darurat lagi, tetapi kes Covid19 tetap kian meningkat setiap hari.
Perdana Menteri dan kerajaan dalam hal ini bukan saja patut disaman dan dibalun tanpa henti, malah wajib diganti.
(Shahbudindotcom 29/01/2021)

4.3

14

votes
Article Rating
Kongsikan artikel ini


MENTERI2 YANG WAJIB DIDAKWA DAN DIDENDA

Setakat ini, sekurang-kurangnya tiga menteri wajib disaman kerana melanggar SOP sewaktu PKP 2.0 dikuatkuasakan.
Mereka ialah Menteri di Jabatan Perdana Menteri, Dr. Zulkifli Al-Bakri, Menteri Sumber Manusia, M Saravanan dan Menteri Wilayah Persekutuan, Annuar Musa.
Dr. Zulkifli dilihat melanggar SOP kerana menghadiri acara memotong pulut kuning di pejabat Yadim.
Di ketika kerajaan sendiri melarang acara sosial dan mesyuarat bersemuka ketika tempoh PKP 2.0, tindakan Dr. Zulkifli menghadiri acara tersebut, sambil tidak menjaga penjarakan fizikal, selain suatu kesalahan yang tidak boleh dipertikailan, ia juga menunjukkan beliau sebagai anggota kabinet yang “tidak boleh pakai” walaupun tinggi ilmu agamanya.
Walaupun gambar yang menunjukkan kesalahan beliau itu tersebar luas di media, tetapi kenapa pihak berkuasa hanya berdiam diri saja?
Kenapa tidak disiasat dan diambil keterangan?
Apakah kerana beliau seorang menteri, maka ianya dipejam mata begitu saja?
Dalam waktu yang sama, selain sewaktu PKP 1.0 dulu dikesan bermesyuarat di pejabatnya, ini adalah kesalahan berulang yang dilakukannya.
Sebagai menteri dan orang kayangan, lebih kelihatan zalim terhadap rakyat biasa ialah kerana Dr. Zulkifli, bekas mufti sebelum ini, hanya memilih untuk berdiam diri tanpa menuturkan kata-kata maaf sebagai tanda kesalan atau ketinggian akhlak yang sesuai dengan ilmu agama dimiliknya.
M Saravanan pula melanggar SOP kerana menghadiri sambutan Thaipusam di kuil Batu Caves, sambil dilihat tidak memakai pelitup muka ketika dikalungkan jambangan bunga ke lehernya.
Alasan Saravanan bahawa beliau hadir kerana diundang lantaran banyak membantu kuil tersebut, selain mengatakan hanya membuka pelitup mukanya sekejap saja ketika dikalungkan jambangan bunga. benar-benar tidak boleh diterima.
Bukankah Ismail Sabri Yaakob, Menteri Kanan Pertahanan yang bertanggungjawab dalam soal keselamatan ketika PKP telah mengeluarkan arahan dan ketetapan bahawa sambutan Thaipusan pada tahun ini tidak dibenarkan dan sambutan hendaklah diadakan di rumah masing-masing?
Apakah Saravanan sebagai menteri tidak faham keputusan yang dibuat oleh kerajaan sendiri?
Bolehkah alasan kerana ada membantu kuil digunakan untuk melanggar arahan kerajaan?
Berkenaan menanggalkan pelitup muka hanya sekejap, sedarkah beliau ada seorang wanita di Johor telah disaman dan didenda RM1000 hanya kerana didapati tidak memakai pelitup ketika keluar kereta untuk mengambil anaknya di kerusi belakang serta tiada sesiapa berdekatan dengannya pada waktu itu?
Sementara itu, Annuar Musa yang memuat naik sendiri gambarnya beriadah bersama dua rakannya yang lain di media sosialnya, selain memperlihatkan ketidakfahamannya mengenai SOP ditetapkan kerajaan di mana beliau sendiri adalah anggota kabinetnya, tetapi juga menunjukkan keangkuhannya sebagai orang kayangan yang berasakan tarafnya lebih tinggi berbanding dengan rakyat biasa.
Meski diakui tidak perlu memakai pelitup muka ketika beriadah, tetapi tindakannya berjalan bertiga itu adalah suatu kesalahan yang nyata di mana kerajaan sendiri menetapkan SOP beriadah atau berjogging hanya dibenarkan bersendirian atau berdua saja dalam satu kumpulan.
Alasan berjumpa seketika dan kemudian berpisah, kalau pun hujah itu mahu diterima, tetapi tidakkah dengan Annuar sendiri memuat naik gambarnya bertiga menunjukkan ada kesalahan telah terbukti dilakukan?
Tindakannya berhujah mempertahankan diri seolah-olah tiada kesalahan tidak lebih hanya menunjukkan keangkuhannya sebagai seorang menteri yang boleh bebas dan terkecuali daripada tindakan undang-undang.
Untuk apa beliau menunjuk-nunjuk gambarnya bertiga itu, walhal sebagai anggota kabinet, tentunya beliau tahu ianya berlawanan dengan SOP yang telah ditetapkan kerajaan?
Di ketika rakyat biasa ramai yang kena saman dan didenda RM1000 kerana melanggar SOP, kegagalan kerajaan bertindak adil dan saksama terhadap tiga menteri berkenaan, setidak-tidaknya setakat ini, bukan saja mengecewakan rakyat, malah menunjukkan seolah-olah ada dua set undang-undang diamalkan di negara ini.
Buat apa ditetapkan SOP jika hanya rakyat biasa yang diikat dengannya, manakala para menteri selaku kelompok kayangan bebas melanggarnya?
Rakyat dalam hal ini mahukan keadilan dan ingin melihat ketiga-tiga menteri berkenaan didenda jika benar undang-undang negara ini sama untuk semua.
Kepada Ismail Sabri, sebagai menteri yang bertanggungjawab dalam soal keselamatan dan setiap hari bercakap tentang SOP, malah semalam mengatakan akan menaikkn kadar denda kepada mereka yang melakukan kesalahan itu, kiranya gagal memastikan ketiga-tiga menteri berkenaan didakwa atau didenda, lebih baiklah berhenti saja mengadakan sidang media setiap hari dalam tempoh PKP ini.
Buat rakyat makin meluat saja jadinya.
(Shahbudindotcom 29/01/2021)

4.5

11

votes
Article Rating
Kongsikan artikel ini


JIKA SAYANGKAN NEGARA INI, JANGAN TAKUT DAN JANGAN BERHENTI MENOLAK MUHYIDDIN

Semua kita memang sayang dan cintakan negara ini kerana di Malaysia inilah kita dilahirkan, membesar, mencari rezeki, berkeluarga membina kehidupan, melalui hari tua dan akhirnya sehinggalah menemui kematian.
Malah, melalui sedikit sebanyak harta atau warisan yang ditinggalkan, kita juga mahu anak cucu dan generasi kita yang seterusnya kekal berada dan menyayangi negara ini.
Tetapi, selari dengan rasa sayang dan cinta kita kepada negara itu, kita tentulah mahukan keadaannya bertambah baik untuk didiami bagi pewaris kita yang seterusnya.
Kita tentu akan berasa sengsara, kecewa dan tertekan melalui kehidupan ini jika kita merasakan negara ini akan bertambah buruk dan tiada jaminan untuk dilalui oleh anak cucu setelah ketiadaan kita nanti.
Lainlah bagi mereka yang bergantang duit simpanan, rumah, harta dan saham bersepah di seluruh negara sebagai peninggalan atau ada bapa mertua yang pemurah memberi projek ketika berkuasa, rasa cemas terhadap nasib anak cucu barangkali tidaklah terlalu mencengkam.
Namun, kategori kayangan yang bernasib baik itu terlalu sedikit bilangannya, manakala rakyat lain secara majoritinya hanyalah biasa-biasa saja laluan hidupnya di mana mereka masih perlu mencari kerja atau menjalankan perniagaan sebagai sumber meneruskan kehidupan.
Soalnya, adakah negara kita dalam keadaan baik, boleh dibawa ke arah lebih baik atau bertambah buruk di bawah kerajaan pimpinan Muhyiddin Yassin sekarang?
Asas kepada terbentuknya kerajaan secara umumnya ialah apabila sesebuah parti itu menang pilihanraya yang memberi makna ia disokong oleh majoriti rakyat.
Kerajaan yang sah, dari segi undang-undang dan moral, adalah kerajaan yang diredhai rakyat.
Muhyiddin dan kerajaan PN yang ada hari ini tiada semua keredhaan itu kerana beliau menjadi Perdana Menteri adalah melalui komplot pintu belakang serta pengkhianatan yang terancang.
Tak sedar dek untung kerana menang atas tiket PH yang menggunakan logo PKR, Muhyiddin bersama beberapa pengkhianat lain sebaliknya menikam PH untuk mengejar kepentingan peribadinya.
Beliau bukan disokong untuk menjadi Perdana Menteri atas keyakinan terhadap kewibawaan serta kepimpinannya, tetapi beberapa kelompok yang menyokongnya sejak awal lagi adalah berdasarkan pelbagai kepentingan yang berbeza.
Lebih buruk, selain sejak mula majoriti yang dimilikinya amat diragui dan beliau sendiri takut untuk membuktikan keabsahannya di Parlimen, kemudian melonggokkan rasuah jawatan untuk mengukuhkan kedudukan, setelah kedudukannya kian terancam pula beliau telah mengusulkan nasihat kepada Yang Dipertuan Agong agar darurat dikuatkuasakan.
Dengan itu rasa tidak puas hati rakyat yang bermula dengan tidak merestui kerajaan PN ini tambah membuak-buak serta membesar hari demi hati.
Berlapikkan alasan Covid19 untuk melindungi kedudukannya, termasuk dengan mencadangkan darurat, fokus kerajaan untuk menangani wabak akhirnya jadi tidak menentu dan berubah-ubah setiap minggu.
Ini kerana kerajaan pimpinan Muhyiddin tiada fokus untuk menjaga rakyat, sebaliknya keutamaan lebih kepada menjaga kedudukan daripada dijatuhkan semata-mata.
Antara nasib rakyat yang kelaparan, tiada wang dan tiada pekerjaan, Muhyiddin jauh lebih sayang kerusi Perdana Menteri yang didudukinya daripada mereka itu.
Lantaran itulah kelulusan dewan yang tidak perlu di Pagoh boleh diluluskan dengan cepat, manakala untuk memberi vaksin demi keselamatan rakyat; dengan Myanmar, Nepal dan Bangladesh pun kita ketinggalan berbanding mereka.
Ketiga-tiga negara yang dikata mundur itu sudah pun mula memberi vaksin bagi rakyatnya, tetapi kita hanya hujung Februari baru bermula.
Hari demi hari seterusnya, dengan kes Covid19 terus meningkat walau ada PKP dan darurat, ekonomi kian melemah, pelaburan menurun 68 peratus, indeks rasuah jatuh kerana rasuah politik terhadap Ahli-Ahli Parlimen untuk mengekalkan kedudukan dan pengguguran beberapa kes berprofil tinggi begitu berleluasa, rakyat kian mengeluh dengan pelbagai kesempitan, selain kedudukan minoriti kerajaan terus dipertikaikan, Muhyiddin pada hakikatnya adalah Perdana Menteri paling gagal dalam sejarah negara ini.
Tidak sampai setahun berkuasa, bukan saja neraka kehidupan makin terasa, bahkan sebenarnya tiada jaminan negara ini akan bertambah baik jika beliau tidak segera diturunkan.
Desakan agar beliau meletak jawatan dengan mudah boleh kita dengari di mana saja setiap saat, setiap hari tanpa henti.
Kepada rakyat yang cinta dan sayangkan negara ini, yang ada anak cucu untuk kehidupan yang harus dilalui, penolakan ternadap Muhyiddin ini bukan saja harus diteruskan, malah wajib dipertingkatkan sentiasa dan sepanjang masa.
Sama ada melalui penolakan itu Muhyiddin akan berundur atau tidak, sekurang-kurangnya apabila PRU tiba nanti, ia mampu menjadi gelombang untuk menghempas beliau dan semua yang bersekongkol dengannya daripada terus mentadbir negara ini.
PN yang berjaya membentuk kerajaan melalui pengkhianatan, kemudian diteruskan dengan kegagalannya mengurus negara ini dengan baik seperti yang ada hari ini adalah suatu pengkhiantan juga kepada anak cucu kita yang mewarisi kehidupan seterusnya.
Kita akan berdosa kepada anak cucu kita jika tidak menolak kerajan ini, lalu memberikan mereka sebuah negara yang buruk dan teruk untuk kehidupan mereka.
(Shahbudindotcom 30/01/2021)

4.6

8

votes
Article Rating
Kongsikan artikel ini


MUHYIDDIN TERBUKTI GAGAL, PERLU SEGERA LETAK JAWATAN

1.Perdana Menteri Malaysia, Tan Sri Muhyiddin Yassin yang memegang jawatannya sejak 1 Mac 2020 ternyata telah gagal menjalankan tugasnya mentadbir Malaysia. Bukti-bukti berikut menjelaskan kegagalannya itu:-
2. Bukti Kegagalan Pertama: PM Muhyiddin Yassin telah gagal menangani wabak Covid-19. Angka-angka berikut menceritakannya.Pada hari Jumaat 29 Januari 2021, sebanyak 5,725 kes baru, menjadikan kes terkumpul mencecah lebih 200,000. Jumlah kumulatif kematian pula seramai 733. Sehingga hari ini, vaksin untuk Covid-19 masih belum sampai ke Malaysia. Kesimpulannya, PM Muhyiddin dan Kabinet pimpinannya telah gagal menangani Wabak Covid-19.
3. Bukti Kegagalan Kedua: Dalam masa 11 bulan PM Muhyiddin Yassin mentadbir Malaysia, kedudukan negara kita dalam Indeks Persepsi Rasuah (CPI) Transparency International (TI) bagi tahun 2020 semakin teruk iaitu jatuh ke kedudukan 57 berbanding tangga ke-51 pada tahun 2019. Kedudukan yang merosot ini antaranya disumbangkan oleh pembebasan atau pelepasan kes-kes mahkamah yang meragukan dalam beberapa kes berprofil tinggi bagi kes rasuah seperti kes Riza Aziz, Tan Sri Musa Aman dan Datuk Seri Tengku Adnan Mansor.
4. Bukti Kegagalan Ketiga: PM Muhyiddin Yassin bersama seluruh Kabinetnya telah gagal menguruskan ekonomi negara dengan baik. Rating penarafan kedudukan kewangan Malaysia telah jatuh. Pertumbuhan ekonomi menguncup teruk. Berjuta rakyat telah hilang pekerjaan. Hutang negara bertambah. Kadar hutang negara berbanding KDNK semakin meningkat. Kerajaan Muhyiddin gagal menghasilkan peluang pekerjaan baru kepada berjuta rakyat yang menganggur. Terakhir sekali ialah fakta yang dibentangkan oleh Laporan Pertubuhan Bangsa-Bangsa Bersatu mengenai Perdagangan dan Pembangunan (UNCTAD) berhubung pengaliran masuk pelaburan langsung asing (FDI) ke Malaysia telah jatuh 68 peratus kepada AS$2.5 bilion pada tahun 2020.
5. Bukti Kegagalan Keempat:PM Muhyiddin Yassin sekarang memimpin sebuah kerajaan minoriti, bukannya sebuah kerajaan majoriti. Muhyiddin Yassin telah gagal mendapatkan sokongan majoriti ahli Dewan Rakyat di Parlimen. PM kerajaan minoriti ini menggunakan Proklamasi Darurat dan seterusnya menggantung Parlimen Malaysia semata-mata untuk terus berkuasa. Perisytiharan Darurat dijadikan alasan untuk kekal memerintah. Ini bercanggah dengan amalan demokrasi berparlimen yang diamalkan di Malaysia sejak negara kita Merdeka pada tahun 1957. Kerajaan minoriti Muhyiddin Yassin ini tidak stabil, tidak mendapat mandat rakyat dan tidak demokratik.
6. Dengan berlandaskan seekurang-kurangnya empat (4) sebab kegagalan yang dinyatakan di atas, maka dengan sesungguhnya demi rakyat dan negara Malaysia yang tercinta ini, saya HASSAN ABDUL KARIM, Ahli Parlimen Pasir Gudang mendesak Tan Sri Muhyiddin Yassin dan seluruh anggota Kabinetnya meletakkan jawatan dengan segera. Sekian.
Hassan Abdul Karim
Ahli Parlimen Pasir Gudang
Sabtu 30 Januari 2021

3.7

7

votes
Article Rating
Kongsikan artikel ini